Суд-тиббиёт экспертизаси ходими хулоса учун 800 минг сўм пора талаб қилгани учун 5 йилга қамалиб кетди\nҚашқадарё вилоятида фаолият юритиб келган тиббиёт ходими Нормуҳаммад Аъзамов 5 йилга озодликдан маҳрум қилинди. Бу ҳақда “Даракчи” газетаси ёзмоқда.\nАйтилишича, Аъзамов 2004 йил майидан Қарши тумани суд-тиббий эксперти вазифасида, 2014 йил 1 августидан бошлаб ўриндошлик асосида Деҳқонобод туманлараро суд-тиббий эксперти лавозимида ишлаб келган.\n2014 йил 28 декабрь куни Республика шошилинч тез тиббий ёрдам илмий маркази Қашқадарё филиалининг реанимация бўлимига Деҳқонобод туманида яшовчи Ўрол Чориев тан жароҳати билан оғир аҳволда олиб келинган. Кўрсатилган ёрдамга қарамай, у вафот этган. Ички ишлар идораси ходимларининг қарорига асосан фуқаро Чориевнинг мурдаси суд-тиббиёт экспертизасидан ўтказилиши лозим эди.\nБундай текширувни ўтказиш ўрнига Аъзамов марҳумнинг ўғлига, агарда у 800 минг сўм пул олиб келиб берса, Чориев ёпиқ мия шикасти, бош миянинг оғир даражада лат ейиши туфайли оламдан ўтгани ҳақида хулоса тайёрлаб беришини айтган.\nБу ҳолатдан жаҳли чиққан фарзанд тиббиёт ходими устидан тегишли жойларга арз қилган. Натижада у пора олаётганида жиноят устида қўлга олинган.\nАъзамов, 5 йиллик қамоқдан ташқари, 2 йил давомида мансабдорлик лавозимларига чиқишдан маҳрум қилиниш жазосига ҳукм қилинди.


Москва: Юзига кислота сочилган болакай кейинги ҳафтада операция қилинади | ҚИРҒИЗИСТОН ЯНГИЛИКЛАРИ\nМосква: Юзига кислота сочилган болакай кейинги ҳафтада операция қилинади\nМосквалик ҳуқуқни ҳимоя қилиш ташкилотлари бир ярим ёшли қирғизистонлик болакай учун 129 минг рубл йиғишга эришди. Йиғилган пуллар гўдакнинг чап кўзини операция қилиш учун ишлатилади.\nДиёрбекнинг кўзини даволаш учун пул йиққан «Фуқаровий кўмак» ташкилоти болакай кўзига жарроҳлик амалиёти кейинги ҳафтада ўтиши кераклигини билдирди.\nЎшлик Диёрбекнинг операцияси учун ҳозиргача 129 минг рубл жамлашга эришилган.\nБир ярим ёшли болакай ва онасига 2013 йил Россияда номаълум шахслар ҳужум қилганди.\n«Фуқаровий кўмак» ташкилотининг маълумотларига кўра, Москванинг Замоскварецкая метросидан чиқиб келаётган Дирёбек ва унинг онасини бир гуруҳ миллатчилар ирқий адоватни англатувчи шиорлар билан метро тарафга қаратиб қувган.\nДиёрбекнинг онаси миллатчилардан қутилишга эришган, бироқ миллатчилар уларга қарата сочган кислота болакай кўзига теккан.\n«Диёрбек қичқириб, кўзини ишқалай бошлаган. Бировлар кейинги станцияда тез ёрдам чақиришган. Аниқланишича, болакай кўзига миллатчилар қўлидаги кислота теккан экан», — деб ёзилади «Фуқаровий кўмак» сайтида.\nЎша куни тунда шифокорлар Диёрбекнинг жароҳатланган кўзини ювиб, тикиб қўйишган.\nКейинги ҳафтада ўтиши кутилаётган жарроҳлик муолажасидан сўнг Диёрбекнинг кўриши ёки кўрмаслиги номаълум.\nҲолат 2014 йилнинг февралида Абдуллаевлар оиласи Россиядаги рўйхатини янгилаш учун Украинага бориб-келмоқчи бўлганида янада оғирлашди.\nЧегарани болакайнинг онасигина ўтишга эришган, бироқ россиялик чегарачилар уни қайта Россия худудига киргизмаган ва бу давлатга киришни 2018 йилгача таъқиқлаган.\nБу тариқа Диёрбекнинг отаси Россияда 5 боласи билан ёлғиз қолган. Болаларидан айрилган Ўктамхон эса Қирғизистонга қайтишга мажбур бўлган.\nАйна вақтда Диёрбек ва унинг оиласига Россияда меҳнат муҳожирлари ҳуқуқларини ҳимоя қилиш билан кўпчиликка таниш «Фуқаровий кўмак» жамғармаси ёрдамга келган.\nДиёрбекнинг операция учун пул йиға бошлаганини эълон қилган жамғарма аввалида бу учун 15000 рубл кераклигини билдирганди, бироқ, болакай ҳақидаги хабар ижтимоий тармоқларда кенг тарқагани учун, аввалида айтилгандан 8 баробарга кўпроқ пул йиғилган.\nБундан ташқари, ташкилот Диёрбекнинг онасини Россияга қайта олиб келишга ҳаракат қилмоқда.\nАввалги мақолаБишкек ИИБси: фаолларга ҳужум «Худо йўқ» сўзидан сўнг бошланган\nНавбатдаги мақолаКелдибеков тарафдорлари уни СИЗОдан уй қамоғига кўчиришни талаб қилди


26 январ 2022, Тошкент вақти: 21:58\n“Сайёра фаввораси” МЧЖ ўтган йили ҳам фермерларнинг пахтасига кам ҳақ тўлаган эди.\nАндижон вилоят, Бўстон туманилик фермерларнинг айтишича, тумандаги кластер корхона - “Сайёра фаввораси” МЧЖ фермерлар пахтаси нархини сунъий равишда пасайтириб, ҳақ тўламоқда.\nБу ҳолат, Озодликка шикоят қилган фермерларга кўра, иккинчи йил давом этмоқда, яъни кластер пахтани биринчи нав, иккинчи синфга қабул қилиб олган, аммо иккинчи нав, биринчи синф сифатида ҳақ тўлаган.\nКластер раҳбарлари Озодлик саволларига жавоб беришдан ўзини олиб қочди.\nБўстонлик фермерларнинг иддао қилишича, улар кластернинг бу “ўйини”дан ўнлаб миллион сўм зарар кўряпти.\n“Ойбек” фермер хўжалиги раҳбари Йўлчибой Турсуновнинг айтишича, президент фермерларнинг меҳнати самарадорлиги ошиши ва уларнинг кўпроқ манфаатдор бўлиши ҳақида қайғуриб, бир қанча қарор чиқарган, аммо кластер деҳқонларнинг меҳнат ҳақидан уриб қолишда давом этмоқда:\n150 тонна пахта топширган бўлсам, 60 миллион сўм зарар кўряпман\n“Сайёра фаввораси” кластери 2019 йилдан буён пахта пулини тўлиқ бермайди. Вазирлар Маҳкамасининг қарори билан эълон қилинган нархларга тупириб қўйган. Ҳар йили бир кило пахтамизнинг нархидан 350-400 сўмдан йўқотяпмиз, бу йил ҳам шундай бўлди. Белгиланган нархга кўра, 1 нав, 2 синф, “Андижон-35” пахтанинг харид нархи 6850 сўм. Пахта пункти худди шундай сифатда қабул қилиб олган ва бунга ҳужжат ҳам берган. Аммо кластер 2 нав, 1 синфдаги “Андижон -37-36” да қабул қилиб оляпти. Бу хил пахтанинг нархи эса 6512 сўм. Ҳар кило пахтадан 338 сўм йўқотдим. 150 тонна пахта топширган бўлсам, 60 миллион сўм зарар кўряпман”.\nФермернинг айтишича, туманда 108та пахтачилик фермер хўжалиги бор. Агар улардан ҳам асоссиз камайтирилган пахта пули ҳисобланса астрономик маблағ ҳосил бўлади.\n“Амрилло” фермер хўжалиги раҳбари Ҳикматилло Қодировнинг айтишича, сув танқислигига қарамай қаттиқ азоб билан етиштирган пахтасига кам ҳақ тўланган:\nМеҳнатга яраша ҳақ тўланмаса одамга оғир ботади экан\n“Килосига 6512 дан берди. 180 тонна топширдик. Менинг ерим “Янги ҳаёт”деган жойда, охирида, сув бормайди. Зовурдан ариққа ташлайман сувни, пахта пайтида моторларим куйиб кетди. 100 миллион сўм пул сарфладим. Кластерга ҳам, сув хўжалигига ҳам айтганман, ҳеч қандай ёрдам йўқ. Айниқса пахтани шунчалик қийинчилик билан яратаман, молим ўт ейдиган жойга ҳам пахта экаман, тўғриси. Меҳнатга яраша ҳақ тўланмаса одамга оғир ботади экан”.\nҚишлоқ хўжалиги вазирлиги тасдиқлаган пахта харид нархи.\nОзодлик суҳбатлашган яна тўрт нафар фермер ҳам пахтасини биринчи нав иккинчи синфга топширгани, аммо кластер иккинчи нав биринчи синф ҳақини тўлаганини айтди.\nЎзбекистон Қишлоқ хўжалиги вазирлигининг пахта нархи ҳақида вилоят ва туманларга юборилган мактубида минимал нарх ҳақида шундай ёзилган:\n“Ўзбекистонда етиштирилган тўртинчи тип иккинчи нав биринчи синф 1 тонна пахта хомашёсининг минимал нархи қўшилган қиймат солиғи билан бирга 6 512 минг сўмни ташкил этади”.\nҚишлоқ хўжалиги вазирлигининг пахта нархи ҳақидаги мактуби\nБўстонлик фермерлардан эса пахта бешинчи тип, биринчи нав иккинчи синфда қабул қилиб олинган ва бунда вазирлик тақдим қилган рўйхатга кўра бир тонна пахтанинг нархи 6 850 минг сўм қилиб кўрсатилган.\nИсми сир қолишини сўраган фермерлардан бирининг айтишича, “Сайёра фаввораси” МЧЖ кластер корхонаси раҳбарлари Қишлоқ хўжалиги вазирлиги белгилаб берган нархларга “тупуриб қўйиб”, ўзи хоҳлаган нархда пул тўлаяпти:\n“Кластер раҳбари Ботир Қодиров пахта пулини кам тўлашдаги 300-400 сўмлик фарқдан биргина Бўстон туманида 2020 йилда 7 миллиард, 2021 йилда 10 миллиард сўм уриб қоляпти. Кластердан ҳамма норози, лекин қўрққанидан ҳеч ким эътироз қилолмайди. Ботирбойни Олтинкўл туманида ҳам кластери бор, олтинкўлликларга ҳам ўтган йили пахта пулини кам тўлаган эди, бироқ олтинкўллик фермерлар кластер билан судлашиб ютиб чиқишди ва кластер уларга эълон қилинган минимал нархда тўлашга мажбур бўлди. Ботирбой вилоят кенгаши депутати, ўзи депутат бўла туриб Президент қарорларини, ҳукумат топшириқларини бажармаяпти. Фермерларни ҳар томондан эзмоқда”.\nОзодлик “Сайёра фаввораси” МЧЖ раҳбари Ботир Қодировга қўнғироқ қилди, аммо унинг телефони ўчирилгани боис боғланишнинг имкони бўлмади.\n“Сайёра фаввораси” МЧЖнинг Бўстон туманидаги вакили Акмал Раҳмонов Озодликнинг саволини эшитиши билан, “бу телефонда гаплашадиган гап эмас”, деб алоқани узиб қўйди ва у билан қайта боғланишнинг имкони бўлмади.\nКластер корхонаси юристи Комил исмли шахс, Озодликка "юрист эмас, балки корхонада оддий оператор бўлиб ишлаши ва саволларга жавоб бериш ваколати йўқ"лигини айтди.\n“Сайёра фаввораси” МЧЖ кластер корхонаси Қишлоқ хўжалиги вазирлиги белгилаган нархдан паст нархда ҳақ тўлагани ҳақида Озодлик 2020 йилнинг декабрь ойида ҳам хабар берган эди.


Қорақалпоғистон Республикаси 5 миллион 100 минг сўмлик телевизор сифатлисига амаштирилди – istemol.uz\nХўжайли тумани Марказий бозори яқинидаги маиший техника дўконидан М.Ж. харид қилинган телевизор уйга олиб борилгач, дўкондаги кўрсатишидан фарқли чиқди. Бундан истеъмолчи норози бўлиб, сотувчидан бошқасига алмаштириб беришини талаб қилади. Сотувчи эса истеъмолчининг ўзини айблаб, алмаштириб беришдан бош тортди.\nШунда М.Ж Хўжайли туман истеъмолчилар ҳуқуқларини ҳимоя қилиш жамиятига қўнғироқ қилиб, масалага ойдинлик киритишда амалий ёрдам беришларини сўради. Жамият ходимлари мазкур аризани ўрганиб чиққанларида истеъмолчининг ҳақлиги маълум бўлди. Носоз телевизор сифатлисига алмаштириб берилди.\nPrevious Post:Самарқанд вилояти Буюртма эгасига етиб борди\nNext Post:Қорақалпоғистон Республикаси Қарияни алдамоқчи бўлган сотувчи


hidoyat.uz – “Мовароуннаҳр” нашриётининг сайти - Тил – миллий бойлигимиз\nТил – миллий бойлигимиз\nЎзбекистон Республикасининг “Давлат тили тўғрисида”ги қонуни қабул қилинганига йигирма икки йил тўлди. Йигирма биринчи октябр ўзбек тилига давлат тили мақоми берилган кун сифатида тарихимизга муҳрланди. Ўзбек тили Мавлоно Лутфий, ҳазрат Алишер Навоийдан то шу кунларгача машаққатли ва олис йўлни босиб ўтди. Аждодларимиз, адибларимиз асрлар давомида ўзбек тилининг давлат тили бўлишини орзу қилишди. Бугун эса баъзилар ушбу неъматнинг қадрига етмай, тилимизни бузиш, хато талаффуз қилиш каби ҳолатларга эътиборсиз. Ҳолбуки ҳамма тилни ҳурматлаш одобини, нутқ маданиятини ўрганиши зарур. Буни оиладан, таълим муассасаларидан бошлаш керак.\nЗеро, оғзаки нутқ маданиятини билиш тилга ҳурмат – элга ҳурмат маъносида ҳам юксак фазилат ҳисобланади.\nКўчалардаги реклама ёзувларида ҳам, дўконларнинг тепасида ҳам имловий хатоларни ёки соф ўзбек тилидан чекиниш ҳолларини кўриб, ачиниб кетасан.\nОлти ёшли жияним ҳеч кутмаган пайтимда: “Салон красоты”га оборинг, деб қолди. Ғалати эшитилган бу сўзни тушунмагандай опамга қарадим. “Тоғаси, бу сартарошхонани айтяпти. Ўзиям икки кундан бери хархаша қилади”, деди опам. Эътибор қилинса, жойлардаги ҳар беш-олти соч парваришлаш, олдириш ўринларидан биттаси “Сартарошхона” ёки “Гўзаллик салони”, қолганлари эса “Салон красоты” бўлган. Бир дўкон тепасига “2000 hildagi oboylar” деб ёзиб қўйишибди. Биринчи сўзда “х” ҳарфи ўрнига “h”ни, иккинчисида эса русча “обой” сўзига ўзбекча “лар” қўшимчаси қўшилган. Ушбу иборани чиройли қилиб, соф она тилимизда “2000 xildagi gulqogoz” деб ёзса бўлади-ку! Шу сингари, машиналарда: “Лицензиясиз йўловчиларни ташиш қонунга хилоф” каби ибораларни ўқиган киши йўловчиларга ҳам лицензия бериладими, деб ҳайрон бўлмайдими?\nЭҳтимол, айримлар “Салон красоты” атамасига анча кўникиб қолгандир. Ўқишни энди ўрганаётган боғча боласи ёки мактабга бораётган ука-сингилларимиз, ўғил-қизларимиз хижолатсиз “Салон красоты”, деб гапиришяпти, шундай ёзишяпти ҳам.\nБу каби лоқайдлигимиз ортида тилимизга ҳурматсизлик, кўр-кўрона тақлид, тил қоидаларини бузиш каби иллатлар ётгани наҳот сезилмаётган бўлса. Келажак авлодни билимли, ватанпарвар, миллий анъаналаримизга содиқ, она тилимиз жонкуярлари қилиб тарбиялашимиз зарур эмасми?..\nАбдуллоҳ Нуруллоҳ ўғли\n1361 марта ўқилган.


БАХТИЁР ТУРСУН | Mohiyat\nБЕТАКРОР ИСТЕЪДОД СОҲИБАСИ, ШОИРАМИЗ НУРХОН ЭЛМИРЗАЕВАДАН КЎНГИЛ ДУРДОНАЛАРИ!\nБАХТИЁР ТУРСУНДАН ЯНГИ ҲИКОЯ ЎҚИНГ:\n27.04.2021 27.04.2021 Gulandom\t170кўришлар\nОлег девнинг олдига тўғри борсаммикан, юзма-юз бўлсак берар… Тўртта барзангига айттириб, ўласи қилиб калтаклаб, кимсасиз ўрмонга олиб бориб ташласа-чи, бу жойда мени ким излайди, дея юракка қўрқув ҳам тушади. Нима қилсам экан? Ўттиз минг оламан, деб девга қарши чиқаман, деб ўлиб кетсам-чи… Хаёлга нималар келмайди-ей, ухласанг-чи, эрталабга бир гап бўлар дейман ўзимга ўзим.\n– А… Мен Мариядан қўрқар эканманми? Кейин пулингни мендан Мария олиб берар эканми? – яна кулди у маза қилиб.\n«Баха, битта илтимос бор, бир иш қилиш керак. Буни фақат сен ва мен билишимиз керак. Ҳатто шерикларинг ҳам билмасин, айниқса Мария умуман билмаслиги керак, агар у билиб қолса, сен менга ишонмасдан, мени пойлаб юрибсанми, дея расвойимни чиқаради, у ҳамма сирларимни билади. Шунинг учун бу сир бўлиши керак. Ҳозир бозордан уч дона кичкина камера оламиз. Яъни яширин камера, уйнинг уч жойига ўрнатасан, ётоқхонамизга, катта эшикдан кирган жойда залга ва ошхонамизга. Биласан мен сафарларда юришим кўп, Мария ҳали ёш, чиройли, ўйнаб кулгиси келади. Тўғриси, унга ишонмаяпман, менга хиёнат қилиши мумкин. Ҳар қадамини кузатишим керак. Илтимос сендан, бу сир шу камераларни ҳеч ким билмайдиган қилиб ўрнатиб кет», дегандинг, ўша камералар ҳозирда уйингда ишлаб турибди. Буни фақат иккимиз биламиз. Мария ҳам билса нима бўлар экан а? – дедим.\n– Сен… сен… ахир сўз бергансан ҳеч кимга айтмайман деб, эркак киши сўзида туриши керак. Сени топиб олсам нима қиламан, биласанми?!\n– Топа олмайсанда, мен ҳозир аэропортда ўтирибман, тез орада учиб кетаман. Агар ўн беш дақиқада картамга ўттиз минг тушмаса, Марияга хабар ёзаман. Биласан, унинг рақами бор менда, яна бир иккита гаплар ҳам қўшиб юбораман ўзимдан ҳам. Наташа деган жазманинг ҳам бормиди-ей… Уч дона яширин камераларни кўргач, Мария менга ишонади, албатта.\nОрадан беш дақиқа ҳам ўтмасдан, телефонимга хабар келди. Картангизга фалончи фалончиев ўттиз минг рубл ўтказди, деган…\nPrevious Previous post: БЎЙИНГА МАСҲ ТОРТИШДАГИ ҲИКМАТ\nNext Next post: БАХТИЁР ТУРСУНДАН ЯНГИ ҲИКОЯ ЎҚИНГ:\nБЎЙИНГА МАСҲ ТОРТИШДАГИ ҲИКМАТ\nБИР ЧИМДИМ ТАБАССУМ


ИСЛОМ КАРИМОВ ХОТИРА КЕЧАСИ\n2021 йил 2 сентябрь куни Ўзбекистон Республикасининг Биринчи Президенти Ислом Каримов номидаги илмий-маърифий ёдгорлик мажмуасида Биринчи Президент Ислом Каримовнинг хотира кечаси бўлиб ўтди.\nХотира кечада тарихчи олим Поён Равшановнинг "Буюклик кўприги: Ислом Каримов Қашқадарёда (1986-1989 йиллар)" деб номланган китобининг тақдимоти бўлди. Мазкур асарда Ислом Каримовнинг Қашқадарёдаги фаолияти хусусида сўз боради. Чунончи, буюклик йўли ҳамиша мураккаб ва машаққатли кечади. Асар Ислом Каримов шахсининг нечоғлиқ кучли, нечоғлиқ буюк бўлганини очиб бергани билан эътиборлидир.\nТаъкидландики, Ўзбекистон Республикаси Президенти Ислом Каримовнинг Шўро салтанати интиҳосидаги фаолияти бунинг ёрқин тимсолидир. 1987-1989 йилларда Қашқадарёда раҳбар бўлиб ишлаганида оғир иқтисодий, чуқур маънавий таназзулга учраган вилоятни кўтариш, тўсиқларни енгиб ўтиш, эл ишончи ва ҳурматини қозониш осонликча юз бермаган.\nХотира кечасида республикамиздаги таниқли жамоат ва маданият арбоблари, етук олимлар, олий таълим муассасалари профессор-ўқитувчи ҳамда талабалари, оммавий ахборот воситалари ходимлари ва бошқалар иштирок этишди.\n© 2021 "UZINFOCOM" Markazi tomonidan ishlab chiqilgan


ТАДБИРКОРЛИК ТАЪЛИМИ СОҲАСИДА ЎЗБЕКИСТОН ВА ТУРКИЯ ҲАМКОРЛИГИ КЕНГАЙМОҚДА\nАнқара шаҳрида Ўзбекистон Республикаси Президентининг “Ўзбекистон Республикаси ва Туркия Республикаси ўртасида икки томонлама ҳамкорликни янада кенгайтириш ва мустаҳкамлаш чора-тадбирлари тўғрисида”ги 2020 йил 4 мартдаги Қарори ижроси борадаги Туркия савдо палаталари ва товар биржалари уюшмаси билан биргаликда Тошкент шаҳрида Туркия иқтисодиёт ва технологиялар университетининг (TOBB ETU) филиалини ташкил қилиш масалаларини муҳокама қилишга бағишланган учрашувлар бўлиб ўтди.\nШу муносабат билан 4-7 март кунлари Ўзбекистон Савдо-саноат палатаси, Тошкент давлат иқтисодиёт университети ҳамда Ўзбекистоннинг Туркиядаги Элчихонаси вакилларидан и борат Ўзбекистон делегацияси Анқара шаҳрида бўлиб қайтди.\nХизмат сафари давомида Туркия савдо палаталари ва товар биржалари уюшмаси ҳамда Туркия иқтисодиёт ва технологиялар университетининг раҳбарлари билан музокаралар олиб борилди. Музокараларда Туркия томонидан TOBB ETU университетнинг ректори профессор Гувен Сак бошчилигида 50 дан ортиқ раҳбарлар ва тор доирадаги мутахассислар қатнашдилар. Шунингдек, Туркия савдо палаталари ва товар биржалари уюшмасидан Европа Иттифоқи бошқармаси бошлиғи Мустафа Байбуртлу ва қатор масъуллар ҳозир бўлдилар.\nБунда Ўзбекистон Республикаси Президентининг 2020 йил 19-20 февраль кунлари Туркия Республикасига расмий ташрифи давомида имзоланган икки томонлама битимлар ва эришилган келишувларнинг тўлиқ ва сифатли амалга оширилиши ҳар иккала томон учун нақадар муҳимлиги кўп маротаба таъкидланди.\nУшбу масалада TOBB ETU томонидан расмий муҳокамалар ташкил этилиб, унда мазкур университет тўғрисида батафсил маълумот берилди, шунингдек янги университет очишда Тошкент давлат иқтисодиёт университети ва Ўзбекистон Савдо-саноат палатаси имкониятлари юзасидан тақдимотлар қилинди.\nЎзбекистон вакиллари аъзолари Туркия университети филиали учун Тошкент давлат иқтисодиёт университети мажмуасидан жой ажратилгани ва лойиҳани амалга оширишда Ўзбекистон Савдо-саноат палатаси ҳам ҳамкорликка тайёр эканини билдирди. Ўз навбатида, Туркия томони мазкур лойиҳани тўлиқ қўллаб-қувватлашини айтди.\nШундан сўнг Туркия томони билан қуйидаги асосий масалалар бўйича музокаралар олиб борилди ва келишувга эришилди. Хусусан, янги Университет Туркия Савдо-саноат палаталари ва биржалар иттифоқи ҳамда Ўзбекистон Савдо-саноат палатаси ва Тошкент давлат иқтисодиёт университети томонидан таъсис этилади. Қўшма дастур асосида таълим фаолияти 2020/2021 ўқув йилидан бошлаб, кундузги таълим шаклида, жумладан дуал таълим, электрон ва масофавий таълим технологияларини қўллаган ҳолда, инглиз тилида амалга оширилади.\nБунда TOBB ETU Тошкентда очилаётган Университетнинг таълим жараёнига илғор педагогик ва ахборот технологияларини, илм-фан ва техниканинг энг янги ютуқларини татбиқ этишни таъминлашга кўмаклашади. Шунингдек, янги Университет мутахассислари малакасини ошириш ва профессор-ўқитувчи ходимларини қайта тайёрлаш, университетнинг моддий-техник базасини мустаҳкамлаши кўзда тутилмоқда.\nУниверситет таъсисчилар билан келишилган ҳолда, илк босқичда қўшма таълим дастури асосида бакалавриатда мутахассислар тайёрлаш, 10-15 кунлик курсларда илмий-педагогик кадрларни қайта тайёрлаш ва уларнинг малакасини ошириб боради.\nМузокаралар якунида, 2020 йил 6 март куни Иқтисодиёт ва технологиялар университети ва Тошкент давлат иқтисодиёт университети ўртасида кадрларни тайёрлаш, олий таълим соҳасида ҳамкорликни ривожлантиришга оид англашув Ўзаро ҳамкорлик тўғрисида келишув имзоланди.\nТошкент шаҳрида Туркиянинг Иқтисодиёт ва технологиялар университетини ташкил этиш бўйича ташкилий комиссия, янги университет Васийлик кенгаши ва Илмий-амалий кенгаш тузишга келишилди.\nИқтисодиёт ва технологиялар университети раҳбарияти олиб борилган музокаралардан қониқиш билдириб, янги босқичда, 2020 йил 17-22 март кунлари университет масъулларининг Тошкент давлат иқтисодиёт университетига ташрифи амалга оширилишини билдиришди.\nАввалроқ, Тошкентда Туркия Иқтисодиёт ва технологиялар университетининг филиали очилиши ҳақида маълумот берган эдик.\nОнлайн фойдаланувчилар сони: 101


«Курск» фильмини суратга олиш ишлари номаълум муддатга қолдирилди\n17:31 / 17.08.2016 5153\nРоссия мудофаа вазирлиги «Курск» атом сувости кемасининг ҳалокати ҳақида ҳикоя қилувчи кинокартинани суратга олиш учун Люк Бессон киностудиясига ҳарбий иншоотлардан фойдаланишга рухсат бермади. Суратга олиш ишларини сентябрь ойида бошлаш режалаштирилган эди. Эндиликда, у номаълум муддатга қолдирилди, деб хабар қилган The Hollywood Reporter.\n«Бизга ҳозирча рухсат беришмади. Ҳар ҳолда уларнинг бундан ҳам муҳимроқ ишлари борга ўхшайди», — деган фильм продюсери Андрей Сигл.\nУнинг сўзларига кўра, суратга олиш жараёнини бошқа жойга кўчириш ҳақида гап ҳам бўлиши мумкин эмас. Шунга кўра, фильм жамоаси Россия ҳукуматининг изн беришига ишонмоқда.\n«Курск» атом сувости кемаси 2000-йил 12-августида Россия Шимолий флотининг Баренц денгизидаги ҳарбий ўқув машғулотлари чоғида ҳалокатга учраган эди. Унинг бортидаги барча экипаж аъзолари, 118 нафар ҳарбий денгизчи ҳалок бўлганди.\nМосква Сеулдан изоҳ талаб қилди\nАҚШ қирғоқларидаги «рус арвоҳ кемаси» ОАВни ваҳимага солди


Toyota Tesla билан ҳамкорликни тўхтатди\n11:31 / 03.06.2017\nЯпониянинг Toyota автомобиль компанияси Tesla’нинг ўзига тегишли бўлган барча акцияларини сотиб юборди ва Америка компанияси билан элекромобиллар соҳасидаги ҳамкорлик тўхтатди. Бу ҳақда Nikkei хабар берди.\nКомпаниялар ҳамкорлик ҳақида 2010 йилнинг майида эълон қилишганди. Ўшанда Toyota Tesla’нинг 3,15 фоиз акциялари 40,5 млн долларга сотиб олган. Таъкидланишича, бундай қадам электромобилларни биргаликда ишлаб чиқишга йўналтирилганди.\nНашр манбалари сўзларига кўра, айни дамда япон ишлаб чиқарувчиси Tesla билан бу соҳада ҳамкорликни кўрмаяпти, сабаби ўзи мустақил равишда электромобилларни ишлаб чиқаришга уринмоқда.\nМаск янги Tesla’ни янада яхшилашга ваъда берди\n09:02 / 23.05.2018\nМаск иккита двигателли Tesla Model 3 устида иш олиб борилаётганини маълум қилди\n23:33 / 20.05.2018


09:17 / 11.11.2017 | Abdulboriy | 3733\nАссалому алайкум! Ҳурматли ҳайъат аъзолари Аллоҳ илмимгизни зиёда қилсин. Мeнда илм олишга қизиқиш тобора камайиб бормоқда(дунё илмига ва исломга ҳам) лeкин ўзим жуда ҳам ўрганишни хоҳлайман, лeкин қандайдир кучми ёки ғайратми eтишмайди. Намозларимни мукаммал ўқий олмаяпман. Иймоним ҳам сустлашгандай назаримда. Жума намозларига институтда ўқишим туфайли чиқа олмайман. Мeнга қандайдир йўл кўрсатинглар илтимос. Нима қилишим кeрак қандай қилиб иймонимни тирилтирай? Намозларимда қандай дуолар қилай? Илм олишга ва иймонимни мустаҳкам қилишим учун нима қилишим кeрак? Жавобингиз учун катта раҳмат.\nВа алайкум ассалом! Кўзига кўринган ва қулоғига эштилган ҳар бир маълумотни инсонга таъсири бўлади. Шунинг учун интернет, телевизордан тийилинг. Улар қўзғовчилар ҳисобланади. Агар улар яхшиликка қўзғаганида эди тарғиб қилган бўлар эдик. Инсон ўзидаги куч ва фикрни қўзғатувчисига қараб ҳаракатга келтиради. Демак сизни атрофингизда сизни илмдан бошқа нарсага қўзғатувчилар бор ва сиз уларга аҳамият бермоқдасиз. Аллоҳ таоло:\n119. Эй иймон келтирганлар! Аллоҳга тақво қилинглар ва содиқлар ила бирга бўлинглар” деган.(Тавба сураси). Саҳоба розияллоҳу анҳумларлар Расулуллоҳ соллаллоҳу алайҳи васалламга “Ё Расулуллоҳ сизни ҳузурингизда бўлганимизда бошқача ҳолатда, яъни қалбимиз эриган, ибодатга мойил бўламиз. Ҳузурингиздан чиққач у ҳолат биздан йўқолади” дейишган. Саҳобалардаки ташқи муҳитдан таъсирланиш бўлганидан кейин сизу-бизда таъсирланиш албатта бўлади. Улардан қутилиш учун Расулуллоҳ соллаллоҳу алайҳи васалламнинг меросхўрлари ҳузурида бўлиб туриш керак. Валлоҳу аълам!


ЭСКИ ЯККАБОҒ ЯНГИ ҚИЁФА КАСБ ЭТАДИ\nЖараён 27.09.2018 259\n2018 йил 1 январь ҳолатида мамлакатимиз аҳолиси сони 32 миллион 653 минг 900 кишини ташкил этган. Шундан 16 миллон 533 минг 900 киши шаҳарларда яшаётган бўлса, 16 миллион 120 минг ёхуд жами аҳолининг 49,4 фоизи қишлоқ ҳудудларда истиқомат қилмоқда.\nМамлакатимизда етиштирилаётган хом ашё, озиқ-овқат маҳсулотларининг асосий қисми ҳам қишлоқ аҳолиси ҳиссасига тўғри келади. Шунга қарамай, кўп йиллар аҳолининг турмуш шароитини яхшилаш, инфратузилмани ривожлантириш борасидаги ишлар асосан шаҳар ҳудудларда кечаётган эди. Мамлакатимиз аҳолисининг қарийб ярми истиқомат қилаётган чекка қишлоқ ва маҳаллаларда эса бу борада кўплаб муаммолар тўпланиб қолгани сир эмас.\nШу жиҳатдан олганда, Президентимизнинг 2018 йил 29 мартдаги “Обод қишлоқ” дастури тўғрисида”ги фармони ва “Обод қишлоқ” дастурини 2018 йилда амалга ошириш бўйича қўшимча чора-тадбирлар тўғрисида”ги қарори бу борадаги кўпдан-кўп масалаларга ечим бўлди.\nДастурга асосан, фақат 2018 йилнинг ўзида вилоятимизнинг 13 туманидаги 26 та қишлоқ ва маҳалла фуқаролар йиғинида ободонлаштириш, қурилиш-бунёдкорлик ишлари амалга оширилиши белгилаб берилган. Кейинчалик ички имкониятлардан келиб чиқиб, бу қишлоқлар сафига Миришкор туманининг Чандир ва Жейнов қишлоқлари ҳам киритилди.\nЭнди эса обод бўладиган қишлоқлар сони яна биттага кўпаймоқда. Яккабоғ туманининг Эски Яккабоғ қишлоғида ҳам ички имкониятлар ишга солинган ҳолда шу йилнинг ўзида қурилиш, таъмирлаш, ободонлаштириш ишлари амалга оширилади.\nВилоят ҳокимининг 2018 йил 12 сентябрдаги тегишли қарори билан Эски Яккабоғ қишлоғида “Обод қишлоқ” дастури доирасида амалга ошириладиган ишларнинг асосий кўрсаткичлари, молиявий манбалари тасдиқланди. Ижро учун масъуллар бириктирилди.\nМаълумки, Эски Яккабоғ қишлоғи тумандаги энг йирик аҳоли пунктларидан бири ҳисобланади. Бир пайтлар бу жой кичик шаҳарча мақомида эди. Ҳали ҳам аҳоли бу ерни Эски Яккабоғ шаҳарчаси, Эски Яккабоғ қўрғончаси каби номлар билан атайди. Шунга монанд қишлоқнинг инфратузилмаси, коммуникация тизимлари ҳам анча ривожланган, хусусан, марказлашган ичимлик суви тизими, табиий газ таъминоти мавжуд бўлган. Лекин йиллар ўтиши билан ичимлик суви қувурлари эскириб, яроқсиз ҳолга келиб қолган бўлса, газ таъминоти ҳам табиий газ етишмаслиги оқибатида тармоқдан узиб қўйилган. Натижада қишлоқ ҳудудидаги Эски Яккабоғ, Ибн Сино ва Мустақиллик маҳаллаларида истиқомат қилаётган 12 мингдан зиёд аҳоли узоқ вақтдан буён бу борадаги муаммолар, айниқса, тоза ичимлик суви муаммосидан қийналиб яшаётган эди.\n- Ҳозирги пайтда айрим кишилар уйларига ҳовуз қуриб, сувни сотиб олиб ичаяпти, - дейди Эски Яккабоғ маҳалла фуқаролар йиғини котиби Сабоат Мўминова. – Аммо ҳамма оиланинг ҳам бунга қурби етмайди. Шу боис кўпчилик қишлоқ ҳудудидан оқиб ўтадиган Қизил дарё дарёсидан сув олиб ичишмоқда. Афсуски, бу дарёнинг суви ҳозир ичишга мутлақо яроқсиз, лекин бошқа чора йўқ.\nЭндиликда “Обод қишлоқ” дастури доирасида биринчи галда қишлоқдаги сув муаммоси ҳал этиладиган бўлди. Жумладан, вилоят “Сувоқова” давлат унитар корхонаси маблағлари ҳисобидан қишлоққа 3 километрлик қувур тортилиб, ичимлик суви таъминоти тубдан яхшиланади.\nШунингдек, айни вақтда тармоқдан узиб қўйилган бўлса-да рўйхатда “газлаштирилган” ҳудуд сифатида тургани учун суюлтирилган газ ҳам ололмаётган аҳолининг бу борадаги муаммоси ҳам бартараф этилади. Бунинг учун қишлоқ аҳлига 1846 та газ баллонлари тарқатилиши режалаштирилган.\nБундан ташқари, қишлоқда 22 километр ички йўлларнинг таъмирланиши, 26 километр узунликдаги электр линияси янгиланиши, яроқсиз ҳолга келиб қолган симёғочлар янгисига алмаштирилиши, 9 та ижтимоий соҳа объектида қурилиш, таъмирлаш ишлари олиб борилиши белгиланган. Ҳудуддаги қарийб мингга яқин уй фасади намунавий тарзда таъмирланиши режалаштирилган. Бунинг учун аҳолига имтиёзли нархларда қурилиш материаллари етказиб берилади.\nҚолаверса, қишлоқда битта бозор ҳамда 30 дан ортиқ тадбиркорлик субъектлари янгидан ишга туширилиб, ишлаб чиқариш ва сервис ривожлантирилади, шу аснода қўшимча иш ўринлари яратилади.\nБир сўз билан айтганда, Эски Яккабоғда бошланган кенг кўламли бунёдкорлик, қурилиш ва ободонлаштириш ишлари аҳолининг турмуш фаровонлигини юксалтиришга, қишлоқнинг янги қиёфа касб этишига қаратилганлиги билан аҳамиятлидир. Бунинг натижаси эса Дастурда белгиланган ишларнинг қанчалик тўлиқ ва сифатли амалга оширилишига ҳам боғлиқ.


Kutubxona - Shukur Xolmirzayev. «Tolstoyning niyati meni maftun etgan» / Kiril\nSiz shu sahifadasiz: Shukur Xolmirzayev. «Tolstoyning niyati meni maftun etgan» / Kiril\nАсар номи «Толстойнинг нияти мени мафтун этган»\n«Ўзбекистон адабиёти ва санъати» газетасининг 2004 йил 7-сонидан олинди\n«Толстойнинг нияти мени мафтун этган»\n— Шукур ака, биласизки, тарбиянинг воситалари кўп. Турли даврларда одамлар тарбиянинг турли усулларига мурожаат қилишган. Ҳатто тарбияда қайси усул афзал, деган баҳслар ҳамон тугагани йўқ. Сиз дунё адабиётининг мумтоз намуналари билан танишсиз ва бу асарларни яратган ижодкорлар ҳаёти, жумладан, уларнинг инсон тарбиясига муносабати ҳақида ҳам яхши биласиз. Xўш, Сизнинг бу масаладаги қарашларингиз қандай, уни қай тарзда баён этган бўлур эдингиз?\n— Мен ҳам қай бир даражада «тарбия кўрган» одам сифатида, қолаверса, бир адибнинг Инсон тарбиясига ички бир эҳтиёж-ла қизиқиши тақозоси билан ушбу масала ҳақида ўйлаб-ўйланиб қолардим баъзан.\nҚўрни қўзғаганингиз учун раҳмат.\nЭнди, буюк адибларнинг Инсон тарбиясига муносабати ҳақида сўз юритадиган бўлсак, камина жуда олислаб кетмай, қўшнимиз Русиянинг «олтин асри»да ижод этиб, «дунёнинг талай қисмини забт этган» Лев Толстой ҳазратларининг бу йўриғдаги изланишларию хулосалари ҳақида гапирсам девдим. Ёки Жанубдаги қўшнимиз Ҳиндистоннинг «олтин даври» соҳибларидан Рабендранат Тагор (Тхакур)нинг бу борадаги изланишу топилдиқлари ҳақида гапирсамми? Эсларсиз: бу аллома адиб 30-йилларда бола тарбияси бобида маорифнинг тутумларини ўрганиш мақсадида янги Русияга келган ва «Русиядан хатлар» номли рисолаям битган эди.\nКелинг, Толтой бобонинг этагини қўйвормайлик.\nМаълумингиз, Толстой Ясная Полянада қўним топиб қолганидан кейин беихтиёр Инсоннинг ҳаётдаги ўрни, унинг Аллоҳга эътиқодлари, пироварди, «комил инсон» киму нимадан иборат ва ўша мақомга қандай етмоқ мумкинлиги ҳақида ўйлаб, «Тирилиш» романини ҳам ёзди. Унда бир помешикнинг бир замонлар қилган гуноҳини Ўзи олдида — айни чоғда Тангри қаршисида ювмоқ — покланмоқ учун қилган саъй-ҳаракатлари, ўртаниб тортган изтироблари тасвирланади. Шуниси ажойибки, унга — ўша бош қаҳрамонга (исмлар ёдимдан чиқади-да! Моҳияти қолаверади — нима қилай?) бу борада ҳеч ким, ҳеч бир зот маслаҳат бермаган, дейлик, ғойибдан қандайдир ваҳий-да келмаган. Ҳа, у Ўзи-Ўзлигини поклаш, аниқроғи, ниҳоят, Инсон номига муносиб бўлмоғи учун шу йўлни тутади...\nОфарин! Унга эмас, уни Яратган зотга офарин!\n— Шукур ака, бир дақиқа. Ўша асарни мен ҳам ўқиганман. Яхши. Лекин, баъзи жойлари одамни ишонтирмайди-да. Масалан, ўша Маслованинг орқасидан сургунларга бориб юришлари қандайдир...\n— Тушундим. Сиз-ку — сиз, ўша асар эълон қилинганида, уни дастлаб ўқиб чиққанлардан бири Антон Павлович — Чехов жаноблари ҳам, масалан, «мен фақат ўша мурданинг ётиши тасвирларига ишондим. Мурдани қандай гўзал тасвирлаган. Бошқаси...» ва ҳоказолар деган эди.\nБу — табиий ҳол, албатта. Мен ҳам ишона қолганим йўқ Нехлюдовнинг хатти-ҳаракатларига...\nЛекин, Толстойнинг НИЙАТИ... мени мафтун этган. Ундай инсонлар инсонига топингим келган. Ҳа, ўша ИНСОНСЭВАРГА... Xуллас, тарбия отли мавзуимизга қайцак, Толстой Инсон Тарбиясига ўта-ўта жиддий ёндашган экан.\nУнинг — минглаб «душлари» бор дворян-бойнинг деҳқон болаларини йиғиб, мактаб очиб, уларни ўқитганини эсланг! Нима зарил келибди экан. Унга бу ишлар? Тағин денг, ўша жужуқларга дарслик китоблари ҳам ёзган-а?\nМактабда — ўзбекча дарсликларимизда ўқиганмиз-ку: «Шер билан кучуквачча», «Айиқ билан икки дўст» ва ҳ. Нима кераги бор эди унга бу ташвишларнинг?!\nШу тобда ўзимизда — айни ўша 30-йилларда чиққан маърифатпарвар адибу шоирларимиз, борингки, зиёлиларимиз бўлмиш — Авлонийлар, Мунавварқорилар, Фитратларни эсламай бўладими? Ўз-ўзидан эсингизга тушиб кетади-я, тавба.\nАна, ўзим ҳам хиёл чалғидим... Гапнинг қисқаси, бу аллома адиб, бу дворян-бойвачча Баркамол инсоннинг шаклланиш жараёнлари ҳақида (инчунин Ўзи-ўзлиги ҳақидаям!) ўйларга толиб, шундай бир хулосага келади.\nМен бу хулосани «ўзлаштирма гап» қилиб баён этаман. Мана, Инсон тарбиясига замин бўлгич омиллар бор: МАКТАБ (ўқитувчилар, сабоқлар...) бор, ОТА-ОНА (демак, жамият-кўй ҳам шу ҳисобга киради) бор. Тағин, умумий МУҲИТ-да мавжуд (давлат сиёсати, манфаатлари, ташвиқотлари...).\nБу УCҲОВЛОН, аниқроғи, икковлон ёш вужуднинг камол топиши, баркамол инсон бўлиб етмоғи учун қўлидан келган ҳаракатни қилади: демак, ақли етган қадар (ўзлигидан-да келиб чиқиб) тарбия беради... Аммо, — о, дунёи қўтир, — «тарбия топган» жужуқларнинг тўқсон тўққиз фоизи ота-онасига тортиб кетади…\nТолстой ота-онасига тортмаган!\nҚарабсизки, бири — анчайин помешик-дворян бўлиб етишибди, бошқа бирови яна «душ»лигича қолаверибди... Уларнинг ҳар иккисида ҳам БАРКАМОЛЛИК кўринмабди.\nТолстой ҳазратлари бу ҳолга иқрор бўлганларидан кейин қуйидаги тезис-дастурни олға сурадилар: «ДЭМАК, ИНСОН — бўлажак инсон ЎЗИНИ ЎЗИ тарбия қилиши керак!»\n— Қаранг, масаланинг шу тарафи ҳақида жуда кам гапирамиз-а? Менимча, гап адабиётга келиб тақалди?\n— Xудди шундай... Чунки китоб ўқийдиган кимса — ёшми у, кексами у — қатъи назар, КИТОБ билан юзма-юз қолади. Ундаги — асардаги қаҳрамонлар билан ЎЗИЧА гаплашади. Орага биров тушмайди! Йўқ-йўқ. Китобхоннинг ўзи... ўзини тарбия қила бошлаганини сезмай ҳам қолади. Сиз айтган «турли усуллар»дан Толстой домла айни мана шу усулни «енг самарали усул», деб ҳисоблайди ва шунга буткул ишонч ҳосил қилади. Илло бу ҳолга ЎЗИ мисол — ўзлиги шоҳид...\n— Шукур ака, илтимос, Сиз ҳам ўзингиздан-ўзлигингиздан бирон мисол келтириб ўцангиз. Тарбия бобида.\n— Энди мисоллар шу қадар кўпки, ҳатто қандай қадам босишим ҳам ўша — Адабиёт билан боғлиқдек...\nБолаликдан тушсам. Иккинчи курс... узр, иккинчи синфларда ўқирдим. Ўша ўзингизга маълуму машҳур «Икки сандиқ» эртак-китобчани ўқиб қолганман. Бу тўғрида ёзганман ҳам... Унда, масалан, «Зумрад сув олгани жилғага тушса, гуллар эгилиб салом берарди», деган жумла бор. Ўлай агар, «гулларнинг эгилиб салом беришига» наинки ишониб қолган эдим, билъакс, уларни илгаригидан ҳам яхшироқ кўриб қолгандим. Оқшомлари баргаклари юмилаётган номозшомгулни кўрсам, «уйқуга кетаётир», деб кулимсирардим. Кейин ҳовлининг чироғини ёқиб қўйсам, қурмағур номозшомгул очилиб кетарди-да, мен: «Алдадим, алдадим!» деб кулардим. Кейин унга раҳмим келарди...\nЁки бўлмасам, ўша... йўқ, иккинчими-учинчими синфнинг «Ватан адабиёти» дарслигида бўлса керак: Қуддус Муҳаммадийнинг «Бол ари» деган шеъри бор. Шеърнинг устида учиб юрган асалари билан атиргулларнинг расмиям солинган эди. Шеърда шундай сатрлар ҳам бор эди:\nБол ари, ҳой, бол ари,\nУчиб ўйин сол, ари.\nҒув-ғув нағманг чол, ари...\n«Вей, асалари билан гаплашиш мумкин экан-ку?» деб ўйлаган бўлишим аниқ. Ўйламаган эсам-да, арилар билан гаплашадиган бўлувдим. Баъзан уларни қувлаган бўлиб, шу шеърни қўшиқ қилиб куйлардим. Ёки бўлмасам, ўша китобда Зафар Диёрнинг:\nТўрткўз итим ўйнайди.\nЎйнамасам — қўймайди...\nдеб бошланадиган шеърини ўқиганимдан кейин Қорабой деган маймоқ итимни янаям яхши кўриб қолгандим. Ўша йиллар итлар қулоғидан касал бўлишар, кейин қулоғи... осилиб, боши ҳам ўша томонга қийшайиб, ўлиб кетар эди. Во-о, ўша ит учун қанча қайғурганман:\nЭнди ким билан ўйнайман, Қорабой жўра,\nСени соғинаман, бир ўйлаб кўр-а...\nУмуман, «Табиатни» дейишим мумкин — менга қайта бошдан севимли қилган, дўстга-ҳамроҳга айлантирган «мактаб ҳам, ота-онам ҳам» — аслида Адабиёт бўлади!\nЭнди, кап-катта йигит, ҳатто университетнинг қайсидир курсида ўқиётганимда Адабиётнинг менга дафъатан кучли таъсир этган моментларидан бирини айтиб берсам.\nЎшанда Ўзувчилар уюшмаси «Первомайский» деган кўчада — икки қаватли иморатда эди. Биз — толиби илмларни қайсидир домламиз оборган эдилар ўша ерга — қандайдир йиғинга. Шунда йўлакда сотилаётган китобларни кўриб, кимнингдир маслаҳати билан Эрнест Xемингуейнинг янги чиққан икки жилдлик русча асарларини 25 сўмга сотиб олдим.\nКвартирамга обкелиб, биринчи ўқиганим — «Имет или не имет» деган романи бўлди. Ўзбекчаси — «Гардкам!..»ми? Йўқ — «Бўлсанг-бўл, бўлмасанг-ўл». Асар асосан контрабандистлар ҳақида... Тағин унда Испан урушидан келган бир ногирон жангчи ҳам бор. У — таги журналист. Ўша йигит (тағин исми эсимда йўқ. Майли, кебқолар) бир куни денгиз ёқасида сайр қилиб юрганида, плашига ўраниб ўтиб кетаётган бир жувонга кўзи тушади. Жувон ҳам уни кўриб: «О, Генри!» деб изига қайтади. Кўришадилар. Йигит эслайди: бу — машҳур фоҳиша. «Қалай энди?» деб аҳвол сўрайди йигит. «Э, сўрама, уруш тугади-ю, қашшоқлик қачон тугар экан, ҳайронман», деб жавоб беради аёл. Кейин у: «Эй, Генри, мени бир кафега обкирмайсанми?» деб қолади. Йигит жилмайиб: «Юр, яхши бўлади-да», деб уни эргаштириб кетади. Кафедан кафе кўп. Биттасига кирадилар. Швейцарга плашларини ечиб беришади. Кейин ўзлари умумий залга ўтишади. Тамаки ҳиди, виски ҳиди! Ғала-ғовур. Танца тушишаётир. Булар иккови ҳам уч оёқли стол ёнига бориб, виски буюришади. Бироз ичишганларидан кейин ўйин тушаётганлар орасидан журналистнинг бир-иккита таниши буларни кўриб қолиб, ёнларига келишади. Яна бироздан ичишади. Кейин улардан бири Генридан сўрайди: «Хоним билан рақс тушсак майлими?» Генри яна кулимсираб: «Ўзи билади. Ўзидан сўра», дейди. Фоҳиша шундай мамнун, чеҳраси очилиб кетган бўладики, жон-жон деб унинг қучоғига киради. Улар айланиб-айланиб кетишади. Булар гурунг қилиб туришади. Кейин уйинчининг шериги ҳам кетиб, Генри ёлғиз қолади. Тағин бироз отади-да, битта сигаретни чекиб бўлгунча, хонимни кутади. Xоним шод-масрур! У йигитдан бу йигитга, бундан яна бошқасига отилиб бориб, рақс тушаверади. Ниҳоят, Генри ярим жилмайиб, ярим хўрсиниб қўйиб залдан чиқади. Швейцардан плашини олиб кияди. Ҳақини тўлайди-да, унга яна ўн доллар узатади: «Менинг ким билан залга кирганим эсингизда бўлса керак?» — «Ҳа, сер, эсимда. У қизни жуда яхши танирдим», деб жавоб беради хизматкор. «Чиқиб, мени сўраса, мана шу пулни унга беринг. Сўрамаса, обқўйинг, кейин бир киришда оламан». — «Хўп бўлади, сер», деб уни кузатиб қўяди швейцар.\nОрадан анча кунлар ўтгандан кейин Генрининг йўли тушиб, тағин шу кафега кириб қолади ва швейцардан: «Ўша хоним нима қилди залдан чиқиб? Мени йўқладими?» деб сўрайди. «Йўқ, жаноб (сер). Кайфлари бор эди. Танишлари билан кетиб қолди», деб жавоб беради хизматчи. Сўнг Генрига ўн долларни узатади. Генри пулдан беш долларини унинг олдига ташлаб, чиқиб кетади...\n— Буни ўқимаган эканман, Шукур ака. Xемингуейнинг қаҳрамони жуда олижаноб йигит экан.\n— Гап шунда-да... Шунинг ўрнида, ўша журналистнинг ўрнида ўзимизнинг йигитларимиздан биронтаси... келинг, ўзим бўлганимда, нималар қилган бўлардим? Тасаввур этиш қийин эмас. Авваламбор, фоҳишани бунақа даргоҳларга етаклаб кирмасдим. Xўп, етаклаб кирганимдаям унинг бировлар билан танса тушиб кетишига қараб турмасдим. Ниҳоят, унинг йигитдан йигитнинг қучоғига ўтаётганини кўриб, тоқат қилолмасдим-да, уч оёқнинг устидаги бутилкани олиб, секин уларнинг ёнига борардим. Ана тўполон — мана тўполон...\nЁки, ёки анову швейцарга мени эсидан чиқарган аёлнинг эсига яна тушиб қолиб, мени суриштирганида: «Бериб қўйинг», деб ўн доллар берган бўлурмидим? Тошни берардим...\nЭ, яна буёғиям қизиқ: бирон ҳафтадан кейин ўша кафега қайтиб кириб, ўша жонон мени сўраган-сўрамаганини суриштирганимда, ўзбек швейцар нима деб жавоб берган бўлур эди?\nБу ёғини тасаввур этишни Сизга қўяман...\nЎшанда жуда ёлғизликни ҳис этганман. Ўзи, ҳақиқатан ҳам ёлғиз ўзим эдим квартирамда. Ўзиму китоб! Ўзиму Генри билан фоҳиша... Ўзлигим ҳақида кейин қанчалар изтироб билан ўйлаб қолганимни тасаввур этишингиз қийинмас. Ўзимни шу қадар юраги тор, яна алламбалолардек ҳис қилгандимки, қўяверинг.\nКейин, табиий равишда, ўша журналистдай Одам-Инсон бўлгим келган эди-да! Тағин денг, ўша пайтда — ўша йилларда совет сиёсати ҳар сония миямизга қуярди: «Америка — империалистик давлат. Чириб бораяпти. Xалқи жоҳил ва оч. Уларда бўрилар қонуни амалда! Бир-бирини ейиш пайида кун кўрадилар!» ва ҳ.к.\nБадиий асар — Китоб — Адабиёт... менинг кўзимни очиб юборган эди, десам ишонасизми?\nМана — Адабиётнинг кучи.\nМана, у билан ёлғиз (атрофда одамлар бўлсалар ҳам, барибир ёлғизликда суҳбатлашасан асар қаҳрамонлари билан) қолганингда кўнглингдан кечадиган — киши билмас ўйлар-хаёллар, мулоҳаза-фикр, ҳатто — тақлиду қиёлашу қиёсланишлар...\nБир олам ТАРБИЙА беради (ҳар йўсинда) бу мўъжиза-Адабиёт! О, унинг садағаси кетай... Шу ерда «мисол»га нуқта қўйиб, бошқа бир нарсани айцам, майлими?\n— Бундан уч-тўрт ой муқаддам десаммикан, телевизорда — хато қилмасам, — Алишер деган укамиз «АДАБИЙОТ» мавзуида давра суҳбати ўтказди. Ҳим, ўртада яна иккита йигит: бири — шартли равишда қораловчи, бири — оқловчи. Уларнинг ортида — йигит-қизлар...\nЎшанда пачоққина, сурроқ кулимсираб турган бир йигитча бошловчининг саволига жавобан — тахминан шундай деди: «Адабиёт менга керак эмас. Менинг мақсадим бор, компютерни ўрганаман. Шу мақсадимга мос келадиган илмий қўлланмаларни ўқийман. Мақсадимга, албатта, етаман!»\n— Мақсадингга етарсан-у, аттанг, барибир одам бўлолмас экансан-да, нодон. — Кейин жаҳлим чиқа бошлади. — Унинг ишшайиб туришини қара. Xудди бир нарсани қойил қилиб қўйгандай... Оббо, қаердан чиқди ўзи бунақа гаплар-а: «Ҳар кимнинг ўз ФИКРИ бўлиши керак!» Ҳа-ҳа-ҳа, фикри бўлиши керак!\nЛекин оламда шундай ҳақиқатлар борки, жумладан, Яхшилигу Ёмонлик, Нодонлигу Жоҳиллик, Раҳм-шафқату буларнинг акси... Бу тамойилларга нисбатан ҳар хил эма-ас, БИР хил фикр, бир хил кўзқараш бўлиши керак-ку! Акс ҳолда...\n... урғочиси ғажиётган сўнгакни тишлаб тортиб олган йиртқич сиртлондан нима фарқимиз қолади?\nҲа, бунақа — нигилист йигитчалар ўз МАҚСАДларига етиш йўлида сўнгакдан каттароқ ўлжаларниям ўмариб кетишлари мумкин... Раҳмдиллик? Нега раҳмдил бўлишлари керак? «Мақсад» йўлида олға босаётган шоввознинг бировга меҳр-шафқат кўрсатиб ўтиришга вақти йўқ, ахир! Ўхуд бир мунгли — қайғулардан ҳикоя қиладиган мумтоз мусиқа янграётир дейлик. Уни тинглашга вақти борми унинг? Вақти бўлган чоғдаям тинг-ла-майди. Ахир, бу куй уни ўйлатади... Унга эса, ўйлатмайдиган, МАҚСАД сари юришига кўмак берадиган ё кайфини чоғ қиладиган енгил, ўйинқароқ ва қичимол қўшиқлар керак...\nЮнусобод бозорига кираверишда ҳар гал эшитаман шундай қўшиқларни: «Оқшом кел, бир маза қилайлик...», «До-од», деб чинқириб қўяди мусиқа ёзилган кассеталарни сотаётган йигитча гижинглаб. Унга бошқа шериклариям қўшилади ва ўша кассетани харид қилишади... Ҳа бизнинг ўша — МАҚСАД сари интилишга аҳд қилган пучуқ йигитчамизнинг ўзига хос маслакдошлари — булар...\nЙ-ўўқ, бунақалар билан бир окопга тушиб қолишдан Xудо асрасин. Мисол учун-да...\nУнга жон керак: мақсад сари интилиши учун... Ҳимоя, дўстни ёлғиз қолдириш?\nЎша кўрсатувнинг охирида яна битта — қандайдир саволга ўша йигитча шундай жавоб берди: «А-а, «Ўтган кунлар»ми? Ўқимаганман. Отебк («Отабек» эмас) деган йигитнинг фожиаси ёзилган эмиш. Телевизорда кўзим тушган... Йўқ, ўқимайман. Ахир, айтдим-ку, менинг адабиётгаям ўз нуқтаи назарим бор. Ўз фикрим бор...»\nКейин бошловчимиз ҳам назаримда, қовун туширдилар. «Мана, маълум бўлдики, — дея палағдагина товушда хулоса ясай бошлади бошловчи укамиз, — ҳар бир масалага ҳар хил ёндашиш бўлганидек, адабиётга ҳам икки хил қараш мавжуд экан. Бу — табиий ҳол...»\n— Шукур ака... Бундан анча йиллар бурун чиққан бир маъруза-мақолангиз «Адабиёт ўладими?» деб номланган эди. Орадан шунча йил ўтди. Ҳақиқий адабиёт тақдирига доир мунозаралар эса ҳамон давом этиб келаяпти... Ҳаваскор шоиру носирлар топса — ўз пулига, топмаса — уддабурролик қилиб — ўзига яқин ташкилотларнинг бошини қотириб, машқларини китоб қилиб чиқараяптилар. Ҳатто баъзилари ўша — бир пулга қиммат китобларини кутубхоналаргаям жойлаштириб, пул ишлаётирлар... Шу ўринда иккита нарса ўйлантиради. Биринчиси — ўша пул қайси манбадан олинишидан қатъи назар, барибир — жамиятнинг бойлигидир. У беҳуда совурилаяпти! Иккинчиси: майли, қоғоз, босмахона ҳақини айтмаган тақдирда ҳам, уларни китоб қиёфасига келтириш учун нашриётларда меҳнат қилаётган қанчадан-қанча ижодкорлар ақлий меҳнатларини самарасиз ишга сарфламоқдалар... Боз устига ҳақиқий адабий меҳнат билан қиёмига етмаган асарларини журналларда, китобларда турфа жанрлар билан бостириб, ўқувчилар дидини ўтмаслаштираётганлар-да йўқ эмас.\n— Аввало, ўша маърузамга «Адабиёт ўладими?» деб ном қўйган бўлсам, бу — Адабиётнинг куни тўлаётганидан хавотирга тушганимдан эмас эди! Мен ушбу сарлавҳани қўштирноқ ичига олган эдим ва бир-икки саҳифадан кейин шу мазмундаги гаплар қулоғимга чалинаётганини илова қилган эдим. Шу боис бировнинг гапини қўштирноққа олиб, сарлавҳага чиқаргандим. Зеро, бу сарлавҳа ўқувчилар диққатини кўпроқ торца ўзига, деган ниятим ҳам йўқ эмас эди.\nСиз таъкидлагандек, маъруза-мақолага (маърузамнинг учдан бири ўшанда «ЎзАС» саҳифаларида қисқариб чиққан) нисбатан турли-туман муносабатлар билдирилди. Ҳатто битта тузуккина ёзувчи укам: «Шукур ака, адабиёт ўлмаслигини биламан. Шунинг учун ўша йиғинга бормай қўя қолдим», деган эди. «Ажаб, мен буни билмас эканманми?» деб кулимсираб қўйган эдим мен ҳам...\nЭнди бозор иқтисоди шароитида ҳар хил қораламаларнинг китоб ҳолида чиқиб кетаётганига келсак, бундай муаллифларга эргашаётган айрим ёзувчиларни ҳам ана ўша «ҳаваскорлар» сафига қўшмоқ керак. Чунки уларнинг адабий савияси ҳам, ном чиқаришга ишқибозлик даражалари ҳам бир хил.\nШу тобда раҳматли Асқад Мухторнинг бир мулоқотда айтган гаплари ёдимга тушиб кетди: айтмасам бўлмас... «Асқад ака, — деб сўраганман мен, — нимага бу одам чол-мўйсафид бўла туриб, бунчалар нодон-а?» Асқад ака жавоб берганлар: «Чунки, Шукуржон, улар ёшликларидаям нодон эдилар. Демак, нодон ёшлардан доно қариялар пайдо бўлмас экан». Зўр гап-а?\n— Асқад ака — донишманд одам эдилар-да!\n— «Хўш» деганингиздан билдик — ўзбек экансиз, деганларидек, бир-биримизни тушундик. Энди мен сизга бир эмас, иккита мисол айтаман-да, кейин биргалашиб ўйлаб кўрамиз... Остап Бендер ролини кинода ўйнаган машҳур актёр, ҳозирда режиссёр (исми нимайди? Руревми, Гуревми — шу-да!) телевизорда мухбирга интервю берар экан, «Нима учун бемаза саҳна асарлариям кўпайиб кетди?» деган саволга анча ўйланиб қолиб, афтидан не-не андишалар билан шундай жавоб берган эди: «Бизда цензура йўқотилди. Бу, бу — жуда яхши иш бўлди. Аммо лекин бадиий асарни ўқиб чиқиб, мулоҳаза билдирадиган, керак бўлса — уни таҳлил қиладиган, керак бўлмаса — қайтариб юборадиган зукко муҳаррирлар ҳам ғойиб бўлишди. Ёзганингни чиқаравер — қўлингдан келса, демократия замони бу!» дейилди, демак. Ана шунинг учун «Яхши асар» билан «Ўмон асар»нинг фарқига боролмай қолдик. Бу соҳада «замона — зўр графаманники ё пулдорники бўлиб кетди».\nБу теран ва аччиқ мулоҳазалар — боёқиш режиссёрнинг юрагидан ситилиб чиққан дард — бизнинг ҳам дардимиз эмасми?..\nЭнди, иккинчи мисолни айтаман. Бир куни Антон Павлович шогирди Бунин билан Қора денгиз соҳилида сайр қилиб юриб, иттифоқо тўхтаб қолишади. Толстой... Лев Толстой сув ёқасидаги бир қояда қоядек бўлиб ўтирганмиш. Оппоқ соқоли елпиниб, елкаларига учармиш. Чехов ўзига хос назокат ва дўхтирларга хос хотиржамлик билаб дебди: «Иван, Толстой қариди. Яқинда ўлади. Биласанми, унинг ўлими мени унчалик ҳаяжонга солмайди. Бошқа нарса ҳаяжонга солади: адабиётимизда қаланғи-қасанғи ёзувчи, хом-хатала асарлар бодраб кетади. Диднинг бузилиши бошланади. Демак, одамга зиён етади... Толстойнинг авторитети адабиётимизни ана ўша лойқа оқимлар босқинидан асраб турибди ҳозир...»\n...Буюк авторитетлар, Адабиётни виждони пок ҳолда кўтариб тургувчи билимдон истеъдод соҳиблари... Қани? Қаҳҳору Ойбек қаторидаги чинорларимиз қулаб кетди. Танқидчи-адабиёцҳунос олимларимиз ҳақидаям шу гапни айтиш мумкин. Масалан, Озод ака Шарафиддинов батамом публицист бўлиб олдилар. Домла Қўшжонов анчайин ҳаваскор адибнинг ҳам бошини силаяптилар, холос. Умарали ака шоирона эҳтиросларга бериладиган бўп қолдилар. Норбой ака, умуман, сафдан чиқиб кетди. Иброҳим Ғафуров бошқа йўлда ижод қилаяпти. Қозоқвой Йўлдошев зўр-у, баъзан унинг шахсий «мен»и «шунос»лигини босиб кетади...\nХаёл қиламанки баъзан, азиз умрларини адабиётимизга тиккан бу олимларимиз худдики селдан — бўтана тўлқинлар қаъридан соҳилга чиқиб бир қаттиқ силкинишда анча-мунча лойқа сув зарраларини сочиб ташлаб, атрофларга чимирилиб қараган тулпордек, би-ир силки-иб олсалар, олам гулистон бўлиб кетадигандек.\nАммо айни чоғда сезиб ҳам тураман: буларнинг ортида суянадиган тоғлари бўлиши билан бирга қўллари ҳам узун — нашриёту журналларга бемалол етадиган бўлиши керак... Ўзини ҳурмат қиладиган ёзувчи ҳам йирик жанрдаги ҳар қандай асарини шу соҳа мутахассислари муҳокамасига қўймасдан эълон қилиб юборишни... ор билгани тузук.\nҲа, шундай бўлиши керак. Акс ҳолда китобхоннинг савияси — бизнинг савиямиз орқага кетиши тайин... Ҳолбуки, биз комил инсон, баркамол жамият йўлини тутганмиз. Шундайми?\n— Албатта... Чарчатиб қўймадимми, Шукур ака?\n— Йўқ... Айтдим-ку, бу масалаларда маслаҳат беришга мен ҳам «ёшлик қиламан». Сиз айтган муаммоларга бирмунча муносабат билдирдим, холос.\n— Майли. Суҳбатингиз учун, раҳмат, Шукур ака.\nАдабиётнинг ўлими — Инсоннинг ҳалокатига тўғри келади: илло бу инсониятнинг тадрижий такомилидаги ақлий ва ҳиссий Ўсувининг ҳосиласидирки, Инсон ундан кечиб орқага — ибтидоий сезимлару фикрлаш тарзига қайтолмайди. Билъакс олға бориб, Адабиётнинг янгидан-янги имкониятларини очадики, Адабиёт, ўз навбатида, ана шу Инсон(ият)нинг ақлий ва ҳиссий такомили даражасини ойнадагидек кўрсатиб туради: булар — узангги-йўлдошдир.\n"http://www.kutubxona.com/wiki/index.php?title=Shukur_Xolmirzayev._«Tolstoyning_niyati_meni_maftun_etgan»_/_Kiril&oldid=12233" dan olindi


Инспекторнинг «чойхонадаги қарзи» — Huquq\nHome / Жиноят ва жазо / Инспекторнинг «чойхонадаги қарзи»\n10.10.2019\tЖиноят ва жазо 97\nБир тасаввур қилинг-а, новвой нонни топтаса, шифокор даволаш ўрнига беморга атай касаллик юқтирса, ўқитувчи боланинг кўз ўнгида тарбиясизлик қилса… Ҳуқуқ посбонининг ўзи жиноятга қўл урса-чи? Бу ҳолатнинг юқоридагилардан нима фарқи бор?\nЖиноят ишлари бўйича Қарши тумани судида Касби туман ИИБ профилактика инспектори вазифасида ишлаган Фазлиддин Эрматовга (исм-фамилиялар ўзгартирилган) нисбатан қўзғатилган жиноят иши кўриб чиқилди.\nҚайд этилишича, Фазлиддин Эрматов 1976 йилда туғилган. Маълумоти ўрта-махсус, аввал судланмаган. Оилали, икки фарзанди бор.\nЎшанда августнинг илиқ тунларидан бири эди. Фазлиддин хизмат вазифасини ўтаётганида Касби тумани Қамаши қишлоғида яшовчи Ж.Исоқов унга қўнғироқ қилди. Айтишича, собиқ синфдоши Қ.Хўжақулов уни уриб, жароҳат етказган. Фазлиддин Эрматов ҳамкасби, туман ИИБ ҲПБ ТП профилактика инспектори К.Абдиев ҳамроҳлигида ҳодиса жойига бориб, ҳолатни ўрганди.\nҲодиса жойида ҳозир бўлган фуқаролар Ж.Исоқов, О.Қораев, Қ.Хўжақулов ва Б.Низомовнинг мастлигини аниқлаш ва тиббий хулоса бериш учун Касби тумани тиббиёт бирлашмаси бошлиғи номига хат берди. Бу борадаги хулосани олганига қарамасдан, ҳодиса жойини кўздан кечириш бўйича ва бошқа ҳужжатларни Касби тумани “Нуробод” маҳалла фуқаролар йиғинига масъул бўлган профилактика инспектори К.Абдиевнинг номидан расмийлаштирди. Аслида Ж.Исоқов жанжал оқибатида жароҳат олганини била туриб, ҳақиқий ҳолатни яширди. Унинг талқинига кўра, Ж.Исоқов жанжал туфайли эмас, велосипеддан йиқилиб жароҳатланган экан.\nИнспектор ўзининг жиноий режасини амалга ошириш мақсадида жанжалда ҳозир бўлган йигитларга мастлик ҳолати бўйича маъмурий баённома расмийлаштирди. Олим Қораевга эса сирли тарзда шипшиди:\n— Аслида сенга ҳам шерикларинг қаторида протокол тузиб, судга олиб чиқишим керак. Суд 900 минг сўм маъмурий жарима белгилаши мумкин. Майли, мен протокол тузмайман. Эвазига тумандаги “Улфатлар” чойхонасига бориб, иш юритувчига 200 минг сўм пул берасан. Менинг ундан қарзим бор. Ёки шу пулни ўзимга олиб келиб берасан…\nУ бўлди, бу бўлди, инспектордан қўрққан йигит пулни чойхонага эмас, унинг ўзига келтириб берадиган бўлди. Шу тариқа Фазлиддин Эрматов ҳуқуқни муҳофаза қилувчи идоралар ходимлари ўтказган тезкор тадбирда ўз хизмат хонасида Олим Қораевдан пора тариқасида 200 минг сўм олган пайтида қўлга олинди.\nСуд ҳукмига кўра Фазлиддин Эрматов икки йилга мансабдорлик ва моддий жавобгарлик вазифаларида ишлаш ҳуқуқидан, уч йилга озодликдан маҳрум қилинди.\nҚарши тумани прокурори


04:52 05 Июн 2020\n20:45 21.05.2020 (Янгиланган 20:52 21.05.2020) Ҳавола олиш\nЧехия Мудофаа вазирлиги Совет маршали Иван Конев хотирасига қўйилган ҳайкални Россияга топширишдан расман бош тортди, унинг армияси 1945 йилда Прагани нацистлардан озод қилганди.\nРоссия мудофаа вазири Сергей Шойгу чехиялик ҳамкасбларидан жорий йил апрел ойида Прага шаҳар маъмурияти томонидан бузиб ташланган ушбу ёдгорликни қайтариб беришини сўради. Бироқ, Чехия мудофаа вазири Лубомир Метнар бу масала унинг идораси ваколатига кирмаслигини маълум қилди.\n“Ёдгорлик Мудофаа вазирлигининг мулки эмас ва унинг ҳудудида жойлашган эмас. Шу билан бирга, ҳуқуқий нормаларга асосан, уни ҳарбий қабрлар тоифасига киритиш мумкин эмас. Ёдгорликни демонтаж қилиш тўғрисида қарор Прага-6 шаҳар маъмурияти томонидан қабул қилинди ва Мудофаа вазирлиги, қонунчиликка биноан, Прага-6 шаҳар қисмига эгалик қилиш ҳуқуқига эга эмас, шунинг учун унинг Россияга топшириш тўғрисида қарор қабул қилишга ҳақли эмас”, - деди Чехия мудофаа вазири Лубомир Метнар,\nМаршал Иван Коневнинг армияси 1945 йил майда Прагани нацистлардан озод қилди. Совет қўмондонига миннатдорчилик сифатида 1980 йилда унинг шарафига ҳайкал Чехия пойтахти аҳолиси ҳисобидан қурилган.\nПрага-6 туман ҳокимияти ҳайкални демонтаж қилишга қарор қилди.\nРоссия ташқи ишлар вазири Сергей Лавров уларнинг ҳаракатларини “ғазабни келтирадиган ва сурбетона”, дея баҳолади.\n“Албатта, Маршал Конев ҳайкали борасида Чехиянинг бу мажбурияти қўпол равишда бузилди. Бундан ташқари, яқин вақтгача буни билганмиз, ёдгорлик Чехия Мудофаа вазирлиги реестрида бўлганини Чехия томони тасдиқлаган. Тўсатдан у бузиб ташланганида, улар бизга: "Биласизми, бу мана шу оқсоқолнинг мулки" деб айтишди. Мен буни номақбул деб биламан ва чехиялик ҳамкасблар келгуси маслаҳатлашувларда жуда жиддий тушунтириш беришга мажбур бўладилар”, - деди Россия ТИВ раҳбари Сергей Лавров.\nЧехия президенти Милош Земан ҳам Прага шаҳар маъмуриятининг ҳаракатларини қоралади. У уларнинг ҳаракатларини "аҳамиятсиз сиёсатчилар томонидан қилинган аҳмоқлик" деб атади.\nОхирги янгиланиш: 13:32 04.06.2020\nОхирги янгиланиш: 10:39 04.06.2020


Истеъмолчилар фойдасига 3506,1 млн сўм маблағ ҳал этиб берилган - zarnews.uz\nИстеъмолчилар фойдасига 3506,1 млн сўм маблағ ҳал этиб берилган\nСамарқанд вилоят Монополияга қарши курашиш бошқармаси ҳузуридаги Истеъмолчилар ҳуқуқларини ҳимоя қилиш ҳудудий тузилмасида жорий йилнинг 13 сентябрь куни матбуот анжумани ташкил этилди.\nМатбуот анжуманида ҳудудий тузилма ходимлари, оммавий ахборот воситалари ва бошқа мутасадди корхона ва ташкилотлар вакиллари иштирок этишди. Унда ҳудудий тузилма томонидан 2020-2021 йиллар давомида истеъмолчилар ҳуқуқларини ҳимоя қилиш ва реклама бозорини тартибга солиш, аҳоли муаммолари билан ишлаш ва бошқа долзарб йўналишлар тўғрисида ҳудудий тузилма хисоботи тингланди.\nЖумладан, ҳудудий тузилмага 2020 йил ҳисобот даврида жами 1130 та мурожаат келиб тушган. Мурожаатларнинг 728 таси (64,4 фоизи) коммунал, 254 таси (22,5 фоизи) савдо ва умумий овқатланиш, 81 таси (7,2 фоизи) алоқа ва ижтимоий хизматлар ҳамда 67 таси (5,9 фоизи) реклама ва бошқа соҳаларга тўғри келган.\nМазкур мурожаатлар тегишли тартибда атрофлича ўрганиб чиқилиб, 1710,6 млн. сўм маблағ истеъмолчилар фойдасига ҳал этиб берилган.\nШунингдек, 2021 йилнинг 8 ойлик ҳисобот даврида жами 1263 та мурожаат тушган. Мурожаатларнинг 777 таси (61,5 фоизи) коммунал, 312 таси (24,7 фоизи) савдо ва умумий овқатланиш, 148 таси (11,7 фоизи) алоқа ва ижтимоий хизматлари ҳамда 26 таси (2,1 фоизи) реклама ва бошқа соҳаларга тўғри келган.\nМазкур мурожаатлар тегишли тартибда атрофлича ўрганиб чиқилиб, 3506,1 млн. сўм маблағ истеъмолчилар фойдасига ҳал этиб берилган.


Хизматда ғайратли бўлиб қолинг | Тадқиқ сони\nТИЛИДА ЎҚИШ аймара албан амхар арабча арман бенгала бикол бислама болгар валяйта венгер вьетнам ган грек грузин гуарани гужарати дат деху занде иврит игбо илоки инглиз индонез исланд исоко испан итальян йоруба каннада каонде каталан кечуа (Боливия) кечуа (Куско) кикамба кикуйю килуба киньяруанда кирибати кирунди кисонге конго корейс креол (Гаити) креол (Маврикий) крио латиш литва лози лувале луганда лунда луо майя македон малагаси малайя малаялам мамбуе-лунгу маратҳ михе монгол ндебеле (Зимбабве) немис непал нидерланд норвег ньянжа озарбайжон озарбайжон (кирилл ёзувида) оромо осетин отетела пангасинан панжоб папьяменто (Аруба) папьяменто (Кюрасао) поляк португал румин рус самар-лейте самоа санго сапотек (истмус) себуан сейшель креол серб серб (лотин ёзувида) сингал словак словен сранан-тонго суахили суахили (Конго) тагал тай тамил телугу тетум (Дили) тив тиграй тожик ток-писин тотор тувалу тумбука турк туркман туркман (кирилл ёзувида) украин урду фижи фин форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга читонга (Малави) чичева чичемба чуваш шарқий увеа швед шона эстон эфик япон ўзбекча қирғиз қозоқ\nХУШХАБАРНИ ваъз қилиш — бугунги кунда ер юзида амалга оширилаётган энг муҳим ишдир. Шубҳасизки, Яҳованинг Шоҳиди сифатида сиз ҳам, шогирд орттириш фаолиятида ўз ҳиссангизни қўшаётганингизни шараф деб биласиз. Биз бунга юз фоиз аминмиз! Лекин кашшоф ҳамда бошқа ваъзгўйлар учун хизматида ғайратли бўлиб қолиш гоҳида қийин кечар.\nХизматда ғайратли бўлиб қолишингизга нима кўмаклашади?\nБу, баъзи ваъзгўйлар айниқса уйма-уй ваъз қилаётганда, суҳбатлар қуриш имкони кам бўлгани туфайли юз бериши мумкин. Бундай ҳол, уй эгаларининг кўпи уйда бўлмагани учун кузатилар. Хонадон эгаси уйида бўлганда, улар Шоҳлик хабарига бефарқ ёки уни ҳатто ёқтирмаслиги ҳам ҳеч гап эмас. Бошқа ваъзгўйлар бўлса, хизмат қилаётган ҳудуди катта ва самарали бўлгани боис, у ердаги ҳар бир инсонга ваъз қилишга улгурмаслигидан ташвишланаётгандир. Яна бошқаларнинг эса, анча йиллардан бери шоҳидлик ишида иштирок этиб, ёвузлик бартараф этилмаётганидан руҳи тушаётгандир.\nХўш, Яҳованинг барча хизматчилари қийинчиликларга дучор бўлгани туфайли ваъзгўйлик ишидаги ғайрати сусайиши мумкинлигидан ҳайрон бўламизми? Асло. Нега деганда, «ёвуз Шайтоннинг ҳукмида» бўлган дунёда Аллоҳнинг ҳаётбахш ҳақиқат хабарини эълон қилиш ҳар биримиз учун осон эмас (1 Юҳан. 5:19).\nХушхабарни эълон қилишда шахсан ҳар бирингиз дуч келаётган муаммога қарамай, Тангри Яҳова уни енга олишингизга ёрдам беришида амин бўлинг. Бироқ шоҳидлик ишида ғайратингизни янада ошириш учун нима қила оласиз? Келинг, айрим маслаҳатларга диққат қаратайлик.\nХИЗМАТИНИ ЯҚИНДА БОШЛАГАН ВАЪЗГЎЙЛАРГА КЎМАКЛАШИНГ\nҲар йили минглаб кишилар ҳаётини Яҳовага бағишлаб, бунинг рамзи сифатида сувга чўмадилар. Сиз ҳам яқинда шундай йўл тутган бўлсангиз, кўп йиллар мобайнида ваъз қилаётган имондошларингиздан анчагина нарсани ўргана оласиз. Хўш, кўп йиллар давомида ваъз қилаётган бўлсангиз, бундай инсонларга ёрдам беришга тайёрмисиз? Зеро бундай йўл тутиш, мамнуният бахш этади.\nИсо Масиҳ, шогирдлари самарали ваъзгўй бўлишлари учун йўл-йўриқларга муҳтож эканларини билган ва бу фаолият қай йўсин бажарилиши кераклигини кўрсатган (Луқо 8:1). Бугун ҳам, ўзгаларни муваффақиятли ваъзгўй бўлишга ўргатиш зарур.\nХизматини яқинда бошлаган ваъзгўй, шунчаки хизматда иштирок этиши билангина қандай таълим бериш кераклигини ўрганиб олмайди. У меҳр ва севги ила таълим берадиган кишининг кўмагига муҳтож бўлади. Бундай ваъзгўй хизматини яқинда бошлаган кишига қандай қилиб 1) тайёрланиш ва муқаддимани айтиб кўришни, 2) уй эгаси ёки йўловчи билан суҳбатлашишни, 3) адабиётни таклиф қилишни, 4) қизиқиш кўрсатганларникига такрорий ташриф буюришни ва 5) Муқаддас Китоб тадқиқини бошлашни ўргатиши лозим. Хизматини яқинда бошлаган киши тажрибали ваъзгўйнинг қай йўсин таълим бераётганини кузатиб, ўрнак олса, хизмати ўнгидан келади (Луқо 6:40). Бундай имондошларимиз, улар муҳтож бўлган ёрдамни беришга тайёр тажрибали ваъзгўйларни жуда ҳам қадрлашади. Улар мақтов ва фойдали маслаҳатларни эшитиб ҳам қувончга тўлишади (Воиз 4:9, 10).\nХИЗМАТДА ҲАМКОРИНГИЗ БИЛАН СУҲБАТЛАШИНГ\nАлбатта, уй эгаси билан суҳбатлашиш учун кўп ҳаракат қилсангиз ҳам, бирга хизмат қилаётган ҳамкорингиз билан ҳам суҳбат қуришингиз лозим. Унутмангки, Исо шогирдларини ваъзгўйликка «иккитадан жўнатди» (Луқо 10:1). Бирга хизмат қилиб, улар бир-бирини ундаб, далда беришарди. Имондошларимиз билан якдилликда хизмат қилиш, бир-биримиздан далда олишимиз учун зўр имкондир (Рим. 1:12).\nҚизиқ, нималар ҳақида гаплашиш мумкин? Эҳтимол, яқин орада ҳаётингизда далдали вазият юз бергандир. Ёхуд шахсий тадқиқ ёки оилавий топинишда бирон қизиқарли нарса билиб олгандирсиз. Ё бўлмаса, жамоат учрашувида сизга тасалли бахш этган фикр билан бўлишарсиз. Айтайлик, сиз унча яхши таниш бўлмаган ваъзгўй билан хизмат қилишга бордингиз. Унда, у ҳақиқатни қай йўсин билиб олганини сўрасангиз бўлади. Бу, Яҳованинг ташкилоти эканига ишонч ҳосил қилишига нима ёрдам берганини сўранг. У қандай вазифалар бажарганини ёки ҳаётида қанақа воқеалар юз бергани билан қизиқишингиз мумкин. Эҳтимол, ўз ҳаётингиздан бирон нарса айтиб берарсиз. Ҳудудингизда одамлар хушхабарни қандай қабул қилишидан қатъи назар, хизматда «бир-бирингизни қўллаб-қувватланглар» (1 Салон. 5:11).\nШАХСИЙ ТАДҚИҚ СИФАТИНИ ОШИРИНГ\nХизматда ғайратли бўлиб қолиш учун шахсий тадқиқимизнинг сифатини яхшилашимиз даркор. «Ишончли ва ақлли хизматкор» биз тадқиқ қилишимиз мумкин бўлган турли хил кўпгина маълумотни нашр этиб келмоқда (Мат. 24:45). Демак, сиз тадқиқ қилишингиз мумкин бўлган маънавий озуқа ниҳоятда ҳар хил. Келинг, шахсий тадқиқ учун қизиқарли бир мавзуни танлайлик. Масалан, нима учун ваъзгўйлик фаолияти шу қадар муҳим? Келтирилган рамкада бунинг бир қанча сабаби мавжуд.\nБу рамкадаги фикрларни кўриб чиқиш, воизлик ишини ғайрат ила давом этишингизга кўмаклашади. Хизматда ғайратли бўлиш учун, Муқаддас Китобга асосланган бошқа сабабларини ҳам шахсий тадқиқда кўриб чиқинг. Сўнг эса ушбу сабаблар борасида мулоҳаза юритинг. Ишонаверинг, шундай қилиб, ғайратли бўлиш хоҳишингиз янада кучаяди.\nМАСЛАҲАТЛАРНИ ҚЎЛЛАШГА ИНТИЛИНГ\nХизматимизнинг сифатини яхшилашимизга кўмаклашиб, Яҳованинг ташкилоти бизга доим йўл-йўриқлар тақдим этиб туради. Бу, уйма-уй, хат ёзиш, телефон орқали, кўча-кўйда ёки одам гавжум бўлган ҳудудларда, норасмий ва одамларнинг иш жойларида шоҳидлик бериш борасида бўлиши мумкин. Балким, бир нечта ваъзгўй бўлган ёки умуман ваъз қилинмаган ҳудудга бориб, воизлик қилишни режалаштирарсиз.\nБу соҳаларга тегишли маслаҳатларни қабул қилишга тайёрмисиз? Уларнинг айримларини қўллаб кўришга ҳаракат қилдингизми? Бундай йўл тутган кўплар жуда яхши ҳосил ўриб олишди. Мана бунинг учта мисоли.\nБиринчиси, Эприл исмли опамиз ҳақида. У, «Илоҳий хизматимиз»да қай йўсин Муқаддас Китоб тадқиқини бошлаш мумкинлиги тўғрисидаги маслаҳатга амал қилган экан. Эприл учта ҳамкорига бундай тадқиқни таклиф қилибди. Уларнинг учови ҳам таклифга рози бўлиб, жамоат учрашувларига қатнай бошлаганда, опамиз ниҳоятда хурсанд бўлибди.\nИккинчи мисол, журналларимиздаги маълумотга қизиқиш кўрсатганларга тегишли. Маълумки, биз бундай маълумотни қўллаб, одамларнинг қизиқишини уйғотишга ундаламиз. Қўшма Штатлардаги битта туман нозири «Уйғонинг!» журналидаги машина шиналари тўғрисидаги мақолани қўллаб, ҳудудидаги автомобиль эҳтиёт қисмлари сотиладиган барча дўконлар ходимларига ваъз қилибди. Қолаверса, у хотини билан бирга «Шифокорларнинг меҳнатини қадрланг» номли туркумидаги мақолаларни ҳудудидаги 100 дан ошиқ шифохоналарда тарқатишибди. Бу акамиз шундай деб бўлишди: «Шу каби ташрифлар туфайли одамлар ваъзгўйлик фаолиятимиз ва адабиётларимиздан хабардор бўлишади. Инсонлар билан яқинроқ танишиш, уларникига қайта-қайта боришимизга яхши имконият яратади».\nУчинчи мисол телефон орқали шоҳидлик бериш билан боғлиқ. Жуди исмли опамиз Бош идорага хат ёзиб, телефон орқали ваъз қилиш усули учун ўз миннатдорлигини изҳор этибди. Унинг 86 яшар онасининг соғлиги унча яхши бўлмагани учун, шоҳидлик беришнинг ушбу усулидан фойдаланар экан. Натижада, онаси 92 ёшли бир аёл билан Муқаддас Китоб тадқиқини бошлаганидан хурсанд бўлибди.\nЧиндан ҳам, адабиётларимиздаги маслаҳатлар самарали! Шундай экан, уларни қўллашга интилинг. Негаки, улар туфайли янада қувонч ва ғайрат ила хизмат қила оласиз!\nОҚИЛОНА МАҚСАДЛАР САРИ ИНТИЛИНГ\nНима туфайли воизлик ишимиз ўнгидан келади? Албатта, биринчи бўлиб бу, қанчалик кўп адабиёт тарқатганимиз, нечта Муқаддас Китоб тадқиқини ўтказганимиз ёки қанча инсонга Яҳованинг Шоҳиди бўлишига кўмаклашганимиз билан боғлиқ эмас. Бир ўйлаб кўринг, Нуҳ пайғамбар оиласидан ташқари яна қанча одамга Яҳованинг халқига қўшилишига кўмаклашган? Шундай бўлса-да, у муваффақиятли ваъзгўй бўлгани аниқ. Демак энг асосийси, Яҳова Таолога садоқат ила хизмат қилаётганимиздир! (1 Кор. 4:2).\nКўпгина ваъзгўйлар воизлик хизматида сусайиб қолмаслик учун, оқилона мақсадлар қўйиш керак деган фикрга қўшилишади. Хўш, бу қандай мақсад бўлиши мумкин? Келтирилган рамкада улар ҳақида билиб олса бўлади.\nЯҳованинг кўмаги билан хизматингиз мамнуният келтириб, мазмунли бўла олишига ҳаракат қилсангиз бўлади. Мақсадларингизга эришганда эса, қувончингизга қувонч қўшилиб, хушхабарни ваъз қилиш учун қўлингиздан келганини қилганингиздан қониқиш ҳис этасиз.\nДарҳақиқат, хушхабарни эълон қилиш қийин бўлиши мумкин. Бироқ ғайратли ваъзгўй бўла олишингиз учун жуда кўп омиллар мавжуд. Ваъзгўйликда ҳамкорингиз билан суҳбатлашинг, шахсий тадқиқингиз сифатини оширинг, ишончли хизматкорнинг маслаҳатларини қўлланг ва оқилона мақсадлар сари интилинг. Энг муҳими эса, Аллоҳимиз Яҳова сизга Унинг Шоҳиди сифатида хушхабарни эълон қилишдек бебаҳо шарафни ато этаётганини ёдингизда тутинг (Ишаё 43:10). Ишонаверинг, хизматда ғайратли бўлиб қолишда давом этсангиз, улкан қувончни ҳис қиласиз!\nНЕГА ХИЗМАТДА ҒАЙРАТЛИ БЎЛИБ ҚОЛИШ ЛОЗИМ?\nВаъзгўйлик фаолияти туфайли Муқаддас Китобдаги башорат бажарилмоқда (Марк 13:10).\nШогирд орттириш ишида қатнашиб, итоаткор эканимизни тасдиқлаяпмиз (Мат. 28:19, 20).\nЯҳова Таоло, фосиқлар ўзгармаса, улар билан нима бўлишини билишини хоҳлайди (Ҳиз. 3:19).\nЎзгаларга хушхабарни айтиш бизнинг бурчимиздир (Ҳавор. 20:26, 27; Рим. 1:14, 15).\nЁвуз кишиларга нисбатан ҳукм бажарилганда, ўзимизни айбдор деб билмаймиз (Ҳиз. 3:18).\nЎзимиз ва ўзгаларнинг қутқарилиши учун, Муқаддас Китобдаги ҳақиқатни эълон қиламиз (1 Тим. 4:16).\nТангри Яҳова ҳақида гапириб, омма олдида Уни улуғлаш топинишимизнинг муҳим қисмидир (Иброн. 13:15).\nБу ишни итоаткорона бажариб, Яҳова ҳамда Исога нисбатан севгимизни кўрсатамиз (Юҳан. 14:15; 1 Юҳан. 5:3).\nХизмат қилиш орқали, Шайтон ғирт ёлғончи эканини исботлаймиз (Ишаё 43:10–12; 2 Кор. 4:4).\nҲар ҳафта ваъзгўйлик хизматингизни режалаштириб, унга амал қилинг\nҲар бир имкониятдан фойдаланиб, Муқаддас Китоб тадқиқини таклиф қилинг\nВазиятга қараб, уй эгаси билан ҳар суҳбатда камида битта оятни баҳам кўринг\nМумкин бўлган ҳудудларда, кўпроқ журналлар тарқатинг\nШоҳлик хабарини тинглаган барча кишиларникига такрорий ташриф буюринг\nВаъз қилишнинг турли усулларини қўлланг\nНорасмий шоҳидлик бериш фурсатини изланг


Гендер тенглик: эҳтиёжми ёки ҳашамат? - 27 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПонедельник, 23.09.2019, 23:38\nГлавная » 2019 » Август » 27 » Гендер тенглик: эҳтиёжми ёки ҳашамат?\nГендер тенглик: эҳтиёжми ёки ҳашамат?\nКуни кеча Сенат "Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги Қонунни маъқуллади. Халқ орасида "гендер тенглик қонуни” дейилаётган ушбу муҳим ҳужжат борасида қуйида айрим мулоҳазаларни баён этамиз.\nҚонунга эҳтиёж бор эдими?\nКонституцияда хотин-қизлар ва эркакларнинг тенг ҳуқуқлилиги мустаҳкамлаб қўйилган бўлса, яна алоҳида қонун қабул қилишга эҳтиёж бор эдими?\nАлбатта, бор эди. Биринчидан, Конституцияда жуда кўплаб ҳуқуқлар тилга олинган, лекин уларнинг деярли барчаси ҳақида қонунлар бор. Масалан, таълим олиш, соғлиқни сақлаш, сўз эркинлиги ва ҳоказо.\nКонституция бош қомус сифатида ҳуқуқларни жамлайди ва кафолатлайди. Аммо уларни амалга ошириш тизими ва ҳимоялаш механизмларини қонунларда батафсил баён этишга доим эҳтиёж бор. Шу маънода гендер тенглик тўғрисидаги Қонун жинслараро тенг ҳуқуқ ҳамда имкониятларни таъминлаш, бу борадаги ижтимоий муносабатларни тартибга солиш мақсадида ишлаб чиқилган.\nЖинс бўйича камситиш нима? Аёлларни армияга чақирмаслик уларнинг ҳуқуқларини камситишми? Фарзандни дунёга келтириш учун таътил берилмаса, эркакнинг ҳуқуқи камситилган саналадими? Қайси ҳолларда аёлларга имтиёз берилиши керак, қайси ҳолатда эркакларга? Бу саволларга батафсил жавоб бериш ва ушбу муносабатларни тартибга солиш учун гендер тенглик тўғрисидаги қонунга эҳтиёж бор эди.\nОлайлик бир фуқаро (у аёл ёки эркак бўлиши мумкин) иш ўрнида гендер камситишга дучор бўлди. Шунда у ҳуқуқларини ҳимоя қилишини сўраб кимга, қаерга, қайси органга мурожаат қилиши керак? Кадрлар бўлимигами? Бу унинг ваколатига кирмайди. Судми? Узоқ ва серҳаражат жараён.\nЭнди давлат органларида хотин-қизлар ва эркаклар учун тенг ҳуқуқ ҳамда имкониятларни таъминлаш масалалари бўйича ваколатли мансабдор шахс белгиланмоқда. Ваколатли шахснинг мажбуриятларини бажариш давлат органи раҳбарининг ўринбосарларидан бирининг зиммасига юклатилади.\nДемак, гендер тенглик масаласига корхона ва ташкилотнинг ўзида муносабат билдириш ва вазиятни ўнглаш механизми пайдо бўлди.\nПозитив дискриминация нима?\nГендер тенглик мавзуси кўтарилганда "позитив дискриминация” деган тушунча кўп тилга олиняпти ва муҳокама қилинмоқда. Бу масала юзасидан айрим тушунтиришларга эҳтиёж борлиги маълум бўлмоқда.\nПозитив дискриминация – бу кам сонли бўлган гуруҳ ёки қатламга алоҳида имкониятлар ва квоталар бериш дегани. У корхонада, таълимда, илмда ва ҳоказо соҳаларда гендер тенгликка эришиш учун қўлланадиган усулдир.\nМасалан, Ўзбекистонда олима, муҳандис, дастурчи, жарроҳ (ва ҳоказо) аёллар кам. Ушбу соҳаларда аёлларнинг кўпайишига эса эҳтиёж мавжуд. Шундай шароитда қизларни ушбу йўналишларга кўпроқ жалб қилиб ўқитиш, бунинг учун уларга алоҳида шарт-шароитлар яратиш позитив дискриминация ҳисобланади.\nҚонунда давлат хизматида гендер сиёсатини амалга ошириш учун вақтинчалик тарзда бир жинсдаги хизматчилар учун квоталаш тизими жорий этилмоқда. Яъни ҳар бир давлат корхона ва ташкилотларида хотин-қизлар ва эркаклар вакиллигининг мутаносиблиги таъминлангунча вақтинчалик жинс квоталари белгиланади. Мутаносибликка эришилгач, квоталар бекор қилиниши мумкин.\nКимдир бизга бундай "чала тенглик”, "гибрид дискриминация” нега керак дейиши мумкин. Трампнинг позитив дискриминацияга қарши қилаётган ишларини мисол келтиришади баъзилар. Бошқа жамиятларни билмадим-ку, аммо анъанавий ўзбек жамиятида позитив дискриминацияга катта эҳтиёж мавжуд. Чунки аёлларимизнинг таълим олиши, илм билан шуғулланиши ва ижтимоий фаоллигини рағбатлантиришга эҳтиёж катта. Қолаверса, жамиятимизда аёллар зиммасига ортилган маиший мажбуриятлар юки ҳам оғир.\nМасаланинг баҳоси қанча?\nАлбатта, ижобий дискриминацияни гапирганда, бозор иқтисодиёти шартларини унутмаслик лозим. Яъни гендер тенгликни яратамиз деб фуқароларнинг ҳуқуқларига зиён етказмасликни эътиборда тутиш лозим.\nМасалан, гендер тенгликка эришиш, аёлларни қўллаб-қувватлаш учун уларнинг ойликлари сақланган ҳолда иш кунларини бир соатга қисқартириш ғоясини олайлик. Бундан аёллар ютадиларми?\nЮтқизадилар. Сабаби, энди иш берувчи кўпроқ эркакларни ишга олишга ҳаракат қилади, чунки кам ишлаб кўп ойлик оладиган ишчи унга керак эмас ва бу борада у ҳақ. Аёлнинг ўша ишламаган бир соатини ким тўлайди? Шу масалани адолатли ечмай туриб аёлларга иш вақтидан имтиёз бериш мақсадга мувофиқ эмас.\nЁки аёлларга фарзанд парвариши билан машғул даври учун тўловларни иш берувчи зиммасига юклар эканмиз, бу билан меҳнат бозорида уларнинг қадри тушиши ва имкониятлари камайишини, рақобатбардошлиги янада пасайишини ўйлашимиз лозим.\nЯъни гендер тенгликни таъминлаш ҳақида сўз борар экан, бунинг ўзига яраша тўлови борлигини эътиборда тутиш, бюджет тақсимоти ва бошқа молиявий масалаларни ечиш жараёнида буни ҳам назардан қочирмаслик лозим. Истаймизми-йўқми, гендер тенглик фақат ҳуқуқий майдонда ечим топадиган масала эмаслигини тан олишимиз керак.\nОилавий муносабатлар ва урф-одатлар-чи?\nКўпчилик қонуннинг узоқ йиллардан бери шаклланиб келган ва анъанага айланган урф-одатларга зид келиши, уларнинг илдизига болта уриши ва оилавий муносабатларга аралашиб, уларни издан чиқариши тўғрисидаги хавотирларини баён этмоқдалар. Ҳатто феминизмнинг ғарбга хос салбий оқибатларини мисол келтирмоқдалар.\nУларни хотиржам қилиш учун таъкидлаш лозимки, Қонун оилавий муносабатларга аралашмайди, ҳеч кимни ҳеч нимага мажбурламайди ёки мавжуд ҳуқуқларни чекламайди. Фақат томонлар учун янги ҳуқуқлар ва имкониятлар тақдим этиш орқали муносабатларни мувозанатлаш имконини беради. Ундан фойдаланиш ё фойдаланмаслик, албатта, томонларнинг ўзларига ҳавола.\nМасалан, фарзанд дунёга келгач бериладиган таътил борасида Қонунда шундай дейилган:\n"Ҳам ота, ҳам она бола туғилиши муносабати билан ҳақ тўланадиган таътил олиш ҳуқуқига эга. Болага қараш бўйича таътилнинг давомийлиги ота-онанинг ихтиёрига кўра улар ўртасида тақсимланиши мумкин, бунда ота-она таътилдан қисмларга бўлган ҳолда фойдаланишлари мумкин”.\nЯъни ота ва она ўзаро келишсалар, фарзандга навбатма-навбат қарашлари мумкин. Бу, масалан, сессия топширмоқчи бўлган талаба қизлар, хорижга стажировкага кетиши лозим бўлган олима аёллар, узоқ вақт меҳнат фаолиятидан узилиши натижасида малакасини йўқотиб қўйиши мумкин бўлган касб эгалари учун катта имконият. Агар эр-хотин ўзаро келишиб шундай қарорга келсалар, Қонун буни қўллаб-қувватлайди ва ҳуқуқни амалга ошириш имконияти билан таъминлайди.\nҚонун оилада, жамиятда турли иллатлар, анъана ниқоби остидаги ожизларга зулм, уларнинг ҳуқуқини топташ ҳолатларига қарши курашади.\nБиз анъаналар билан яшайдиган халқмиз. Лекин тараққиёт истасак, қонунлар билан ҳам яшашни бошлашимиз керак. Урф-одатлар шунчаки урф-одат бўлгани учун эмас, инсон шаъни ва қадр-қимматини улуғлагани, турмушини қулай қилгани, муносабатларни уйғунлаштиргани билан қадрли. Ижобий урф-одат ва анъаналарни инсонни камситувчи ва таҳқирловчи иллатлардан фарқлашда ўртада фақат бир мезон туради: инсон шахси ва унинг ҳуқуқлари. Биз кўзи очиқ миллат сифатида бу фарқни ажратиб олишимиз лозим.\nГендер тенглик тўғрисидаги қонун ижтимоий-сиёсий соҳаларда аёлларнинг ролини ошириш учун замин яратади. Ҳозирда жамиятимизда "илғор аёл” образи тобора хиралашиб бормоқда. Бутун мамлакат бўйлаб биронта аёл ҳоким йўқ, олий таълим муассасаларидан фақат биттасида аёл киши ректорлик қилмоқда, аёл вазирлар ва вазир ўринбосарлари бармоқ билан санарли, аёл элчиларимиз умуман йўқ (ҳатто урушдан энди чиққан Афғонистоннинг ҳам хорижда 5 нафар аёл элчиси бор).\nАёлга имконият ва ваколат бериш, уни фаоллаштириш жамиятни янада раҳм-шафқатли, инсонпарвар ва маърифатли қилади. Қонун шу мақсадда қабул қилинмоқда.


“Эмас осон бу рўйхатга кирмоқ”. Россияда сўнгги 14 йилда 120 минг нафар номзод сайловларга қўйилмаган (ВИДЕО)\nРоссияда турли даражадаги сайловларда номзод бўлиш осон кўчмаган. Аммо Россия мухолифати вакилларини рўйхатдан ўтказишни рад этиш кўламини ҳар ким ҳам тасаввур қила олмаса керак. “Голос” сайловчилар ҳуқуқларини ҳимоя қилиш ташкилоти маълумотига кўра, 2007 йилдан бери жами 120 минг нафар номзод сайловларга қўйилмаган экан! Бу катта шаҳар аҳолиси сонига тенг.\n“Голос”га кўра, шундан атиги 20 минги Россия Давлат Думасида ўз депутатларига эга тўртта “тизимдаги партия”нинг номзодлари ҳиссасига тўғри келади. Қолган 100 минг ҳолатда рад этилганлар – бу мустақил номзодлар ёки мустақил партиялар номзодларидир.\nШуни ёдда тутиш керакки, фақат парламентдаги тўртта партия турли даражадаги сайловларда ўз тарафдорларидан имзо йиғмасдан иштирок эта олади. Булар: “Единая Россия”, КПРФ, ЛДПР ва “Справедливая Россия”.\nБу партиялар номзодларининг 96 фоизи рўйхатдан эсон-омон ўтади, иқтидордаги “Единая Россия”нинг сайловларга қўйиладиган номзодлари фоизи эса ниҳоятда юқори – 99 фоиз. Айни чоғда, масалан, мухолифатдаги “Парнас” партиясининг 100 нафар номзодидан атиги 60 нафарини рўйхатдан ўтказишган.\nАйниқса, имзо йиғиш босқичида номзодни сайловдан тўсиш қулай кечади. Худди шу тарзда, кўп ҳолларда имзоларни сохталаштириш орқали 2019 йили мухолифат вакиллари Москва ва бошқа шаҳарларда сайловга қўйилмагани учун оммавий намойишлар бошланиб кетганди.\n“Сайлов гарови бекор қилинганидан сўнг, имзо варақаларини текшириш натижаларига кўра рўйхатга олишни рад этиш усули кенг тарқалди. Сайлов гарови бу исталган номзодга имзо тўпламаслик имконини берувчи механизм эди: номзод муайян миқдорда пул топширарди, тўғри, бу пул суммаси баъзан катта бўлар, аммо 5 фоиздан юқори овоз олган кучли номзодларга гаров пули қайтариб бериларди. Гаров бекор қилингач, икки йўл қолди: сайловда имтиёзли партиялар номидан қатнашиш ёки имзо йиғиш”, дейди “Голос” эксперти Аркадий Любарёв.\n“Голос” экспертлари сайлов комиссияларига топшириладиган имзоларни ҳар кўйга солиш мумкинлигини айтадилар. Номзодларга баъзан, улар тўплаган имзоларни хатшунослар сохта деб топганини рўкач қилиб рад жавоби берилади.\nАйни чоғда, сайлов комиссияси ишига жалб қилинган хатшунослар бунақа қарорлари учун ҳеч бир тарзда жавобгар бўлмайди, боз устига, уларнинг қандай мезонларга таяниб бунақа қарорлар чиқариши ҳам номаълум.\nМосква Думасига сайловларда мухолифат вакилларидан Илья Яшин, Любовь Соболь ва бошқалар худди шу бюрократик найранглардан шикоят қилишганди.\n“Бу экспертлар хоҳлаган имзосини қалбаки деб топиши мумкин. Аксари ҳолларда саналар бошқа қўл билан қўйилганига тирғалиб, имзони яроқсизга чиқаришади. Бошқача бўлиши ҳам мумкин эмас. Хатшунослар ҳаммаси ИИВ, ФХХ ва Адлия вазирлигидан чақиртирилади. Погон таққан, бошлиғи измидаги одамлар булар. Ва улар сайлов комиссиялари эмас, балки бошлиқлари талаб қилган хулосаларни беради”, дейди Любарёв.\nЯна кўп ҳолларда номзодларга рўйхатга олиш “имзо варақасида кўрсатилган одамингиз аслида йўқ”, деган иддао билан рад этилади.\nМасалан, 2020 йилги Москва ва Нижний Новгород шаҳарлари думаларига сайловларда худди шундай бўлган. Кейин ўша, имзо қўйган кишилар ўзларининг ҳақиқатда бор одам эканини судда исботлашга ҳаракат қилишганди.\nРоссияда мана шунақа усуллардан фойдаланиб, сайловларга “тизимда бўлмаган” мустақил номзодлар тобора кам ўтказилмоқда. МСК маълумотига кўра, 2003 йилда ариза берган номзодлардан 60 фоизи рўйхатдан ўтказилган бўлса, 2016 йилда бу рақам атиги 8 фоизни ташкил қилган.\nҲолбуки 2019 йилда Москва сайлов комиссияси “Единая Россия”га алоқадор мустақил номзодларнинг барчасини рўйхатдан ўтказган: улар тўплаган имзолар комиссия хатшуносларида ҳеч қандай шубҳа туғдирмаган.\nАлександр Соловьёвни ўшанда ҳам Москва шаҳар думасига ўтказилган сайловларга “қўйишмаганди”. 2021 йилда Соловьёв Россиядан Украинага кўчиб ўтди.\n“Имзолар уч босқичда текширилади. Биринчи босқич номзод ҳузурида ўтказилади — экспертлар узлуксиз 12 соат имзо варақаларини титкилаб ўтиришади. “Единорослар”нинг имзоларини ими-жимида ва беш дақиқа ичида текшириб беришса, мустақил номзодларни арзимаган камчиликларга тирғалиб жонидан тўйдиришади”, дейди Соловьёв.\nУнинг айтишича, сўнг имзоларни “аллақандай бетайин” инспекторга элтиб беришади ва у битта хонага қамалиб олганча маълумотларни тизимга киритади ва текширади: шунақа одам борми-йўқми, кўрсатилган манзилда яшайдими-йўқми?\n“Айб топаман деса, у атай хато ёзиши ҳеч гап эмас. Масалан, “Лидия Петровна”ни жўрттага “Лидия Петрович” деб ёзади. Табиийки, тизим бунақа одамни “топа олмайди”. Ва бу инспектор жаноблари ҳисоботга “Бунақа одам йўқ экан”, деб қайд қилиб қўядилар”, тушунтиради Соловьёв.\nУ ўз вақтида тахминан 5700 та имзо топширганини, шундан қарийб 40 фоизи яроқсиз деб топилганидан ёзғиради.\n“Уларнинг текшируви устидан ўз теширувимизни ўтказдик. Биласизми, 86 фоиз хато чиқди. Бизга 40 фоиз имзонгиз сохта дейишганди, бу 86 фоизга ёлғон бўлиб чиқди”, дейди Соловьёв ғазабланиб.\n2020 ва 2021 йилларда Давлат Думаси томонидан қабул қилинган қонунлар сайловларда иштирок эта оладиган кишилар доирасини янада торайтирди, урғулашади “Голос” экспертлари.\nЯнги чекловлар “ижтимоий аҳамиятга эга ёлғон маълумотни била туриб тарқатиш”, “митингларни ташкил қилиш қоидаларини бир неча марта бузиш” ёки “экстремизмга очиқча даъват қилиш” каби “сиёсий” моддалар билан судланганлар учун. Рўйхатга олиш рад этилган номзодлар статистикаси энди улар ҳисобига янада “семиради”.


Расмий муносабат » Sangzor.uz - Инновацион ахборот портали\nSangzor.uz » Жиззах янгиликлари » Расмий муносабат\nШу кунларда ижтимоий тармоқларда тарқалган “Жиззах шаҳар солиқ инспекцияси ёлланма ишчи олишга мажбурлаши тўғрими?” сарлавҳали хабар юзасидан Жиззах вилояти давлат солиқ бошқармаси Ахборот хизмати қуйидагиларни маълум қилади.\nМаълумки, 2015 йил 1 июлга қадар, якка тартибдаги тадбиркорлар (ЯТТ) томонидан ишчи ёллаш ҳуқуқи мавжуд эмас эди. ЯТТлар ходим ёллаш учун юридик шахс сифатида корхона очишга ёки фуқароларни норасмий равишда ишга ёллаган ҳолда ишлашга мажбур эдилар.\nЎзбекистон Республикаси Президентининг 2015 йил 15 майдаги\n4725-сонли ҳамда Вазирлар Маҳкамасининг 2015 йил 31 июлдаги 219-сон қарорига асосан, 2015 йил 1 июлдан бошлаб, ЯТТларга Пенсия жамғармасига суғурта бадали ва қатъий белгиланган солиқ тўлаш шарти билан 1 нафардан 3 нафаргача ишчини ёллаш ҳуқуқи берилди.\nЯТТларга енгиллик яратиш мақсадида 2019 йил 1 январдан бошлаб, ёлланма ишчилар учун қатъий белгиланган солиқ тўлаш шарти бекор қилинди. Яъни ЯТТларда ҳақиқатда иш билан банд этилган фуқароларни ёлланма ишчи сифатида расмийлаштириш ҳеч қандай солиқ мажбуриятини келтириб чиқармайди.\nШу ўринда фуқаро томонидан базавий ҳисоблаш миқдорининг 30 фоизи миқдорида тўланадиган ижтимоий солиқ суммаси фуқаронинг ижтимоий ҳимояси учун ҳамда меҳнат стажини юритишга хизмат қилишини эътиборга олиш зарур.\nБундан келиб чиқадики, Жиззах шаҳар ДСИ ходимлари томонидан тадбиркорларни ёлланма ишчи олишга мажбурлашга асос мавжуд эмас. Ёлланма ишчиларни расмий равишда ишга олиш фақатгина фуқароларга ижтимоий жиҳатдан ёрдам бўлишини эслатиб ўтамиз.\nЖиззах вилояти ДСБ Ахборот хизмати.\n67 та фаолият турларида шахслар ўзини ўзи банд қилишлари мумкин\nКарантинда якка тартибдаги тадбиркор солиқ тўловларини қандай тўлаяпти?\nЖиззахда янги Солиқ кодексига киритилган ўзгаришлар юзасидан 8 014 нафар якка тартибдаги тадбиркорлар хабардор қилинди\n9 ойда 68400 нафар ишчи легаллаштирилди


Кулишади, аммо мен яшашда давом этаман”. Оғир қисмат қаддини бука олмаган қиз ҳикояси\nҚозоғистонлик Ярославанинг ҳикояси киши кўнглини ларзага солади. Ҳаёт машаққатларини бошидан эрта кечирган 17 ёшли бу қиз кенг билимга ва қатъий иродага эга. У оғир қисматини шараф, дея қабул қилган.\nЯқинда қиз билан бўлган суҳбатда Ярослава шифокорлар унга қандай нотўғри ташхис қўйишгани, нима учун отасини қидираётгани ва мактаб вақтидаги хотираларини айтиб берди.\nЎзгача чақалоқ ва изсиз ғойиб бўлган ота\nЯрослава Қозоғистоннинг шимоли-ғарбий қисмида – Қўстанай шаҳрида яшайди. Қиз оилада узоқ кутилган бола эди. Аммо, афсуски, унинг туғилиши ота-онасининг ажралишига олиб келди. Ота бундай синовни кўтара олмади ва хотинини янги туғилган чақалоғи билан ташлаб кетди.\n"Дадам бизни туғуруқхонада қолдирганида, у менинг ўзгача эканлигимни билди. Бир неча ойдан кейин пайдо бўлди, онамга тагликлар учун бир оз пул берди", дейди қиз.\nОнаси Екатерина Олейник қизини ёлғиз ўзи тарбиялади. Ярослава катта бўлганида, у дадасини топишга ҳаракат қилди ва у муваффақиятга эришди ҳам. Қиз отасини ижтимоий тармоқлардан қидирди ва дадасига бир неча бор хат ёзди. Бироқ унинг барча ҳаракатлари зое кетди, жавоб бўлмади.\nЯрослава ҳақиқатан ҳам отаси билан гаплашишни, унинг ишлари қандайлигини билишни исташини тан олади. Мактабдаги дарсларда ҳатто 3 баҳо олмаганини, 9-синфдан кейин қишлоқ хўжалиги коллежига ошпаз сифатида ўқишга кирганини айтишни хоҳлайди.\nАйтганча, Ярослава бу мутахассисликни тасодифан танламаган. Унинг бувиси – ажойиб ошпаз. Шу сабаб қиз оилавий сулолани давом эттиришга қарор қилди, қариндошларини мазали таомлар билан сийлади.\nМактаб даври хотиралари\nСуҳбат давомида Ярослава мактабдаги дўстлари ва танишлари унинг ўзига хос ташқи кўринишига қандай муносабатда бўлганлиги ҳақида очиқ гапирди.\n"Бу жуда кулгили эди, айниқса, қуйи синфларда. Ошхонада доим болаларнинг нигоҳи менда бўларди. Улардан бири келиб: “Сенга нима қилди?”, деб сўради. Мен унга “Фиксики” мультфильмида ишлатилган ибора билан жавоб қайтардим – “Бу катта сир!”, дея эслайди қиз.\nЯхшиямки, тенгдошлари Ярославани ҳеч қачон хафа қилишмаган. Аксинча, улар қизни қўллаб-қувватлашган ва ҳар доим руҳиятининг кучига қойил қолишган.\nШифокорларнинг нотўғри башорати\nЁш хонанданинг сўзларига кўра, маҳаллий шифокорлар унинг атиги бир-икки ой умри қолганини айтган. Бироқ Ярослава яшаб қолди. Ҳозир қиз 17 га кирди. Кўплаб синовларга ва жиддий жарроҳлик амалиётларига қарамай, қозоғистонлик қиз тушкунликка тушмади ва порлоқ келажакка ишонади.\n"Мен жуда кўп жарроҳлик амалиётини бошимдан ўтказдим. Ринопластикадан тортиб уранопластика операцияларини ҳам кўрдим. Энди бурнимнинг имплантацияси учун реконструктив ринопластика керак.\nНафас олишда муаммоларим бор, баъзида тунда бўғилиб чиқаман. Шифокорлар кўзларимга тегишмайди: чап кўзимдаги асаб толалари жуда майдалиги сабаб уни ҳеч нарса қилиб бўлмас экан. Лекин мен ўнг кўзим билан яхши кўраман", деди қиз.\nАйни пайтда унинг оиласи Ярославага керак бўлган қиммат операция учун маблағ йиғмоқда. Қизнинг онаси фаррошлик қилиб, оз миқдорда маош олади. Шунинг учун улар саҳоватпеша одамлардан ёрдам сўрашларига тўғри келмоқда.\nЯрославанинг ўзи онасига ҳар томонлама ёрдам беришга ҳаракат қилмоқда. 2017 йилда у Instagram’да блог очди. У ерда ўзини янги мусиқачи, деб эълон қилди. Ижтимоий тармоқлар орқали қизга ёрдам беришмоқда ва унга молиявий кўмак кўрсатишмоқда.\nСуҳбат якунида Ярослава ўзининг келажак режалари билан ўртоқлашди. Қиз ўн йил ичида ҳақиқий артист сифатида катта саҳнага чиқишни орзу қилишини тан олди.\nБундан ташқари, қиз турли мамлакатларга саёҳат қилиш ва янги одамлар билан ўртоқлашишни орзу қилади.\nЯрославанинг дўстлари кўп эмас, аммо борлари ҳам унга ҳақиқий дўстлардир.\nҚиз ўз блогида мусиқий ижодидан ташқари, ўз фикрлари ва ҳис-туйғулари билан ўртоқлашади.\n"Карантин пайтида миямдаги барча кераксиз маълумотларни ўчириб ташладим. Психология бўйича китобларни ўқидим, саҳифамни ёпдим, “ВКонтакте”даги каверларимни ўчириб ташладим. Ўз-ўзимга фақат менга қизиқарли бўлган нарсалар билан шуғулланаман, деб ваъда бердим. Ҳаётни кенг кўламда ўргана бошладим.\nБулар жуда қисқа ишлар, аммо уларнинг барчаси менинг фойдамга хизмат қилмоқда. Каверлар ҳақиқатан ҳам камроқ бўлади, чунки ҳозир мен ушбу босқични бироз тўхтатмоқчиман (ҳеч бўлмаганда карантин тугагунига қадар). Кўпроқ шеърият, мулоқот, маданият ва эстетикага диққатимни қаратмоқчиман”, деди қиз.\nБундан ташқари, Ярослава даволаниш жараёни ҳақида мунтазам равишда гапиради. Ғамхўрлик қилаётган барчага самимий миннатдорчилик билдиради.\n"Барчага салом. Мен сизга ташаккур айтмоқчиман. Чунки сизсиз ҳамон қўлларимни қовуштириб ўтирган бўлардим. Кўп одамлар, бу вақт ичида нима қилганимизни ва қандай қилганимизни билишга қизиқмоқда. Шуни айтишим мумкинки, менинг касаллигимга ихтисослашган шифохоналардан бирини топдик. Берлинда менга зарур жарроҳлик амалиётларини қилишар экан”, деди Ярослава.\nОнаси билан суҳбатдан сўнг, у ушбу операциядан қўрқишини айтди.\n“Нима учун? Чунки мен бошқача бўламан. Характердан ҳеч нарса ўзгармайди, фақат ташқи кўриниш ўзгаради. Ва ўз-ўзимга ваъда бердимки, агар улар бу операцияни бажаришса, ўзим тайёр бўлмаганумча бинтларни ечмайман (ҳеч бўлмаганда ойнага ва камерага қарамайман).\nКулишади, аммо мен шифохоналарга сўровлар юборишда давом этаман. Ухламайман, бошқа нарса ҳақида ўйламайман, лекин буни имкон қадар тезроқ қилишга тайёрман. Ҳаммани яхши кўраман ва қучаман”, дейилади Ярославанинг сўнгги постларидан бирида.\n"Сен ажойиб мотиваторсан!”\nHayotiy hikoyalar 216 ammo ogir hikoyasi\nКамолиддин Курбонович. Хасад.105\nЙигит ногирон эди. Расо кизни севиб колди. Унга эришиш имконсиз. Аммо мужиза содир булди. Каршисида пайдо булган Хизрни куриб йигит шошиб колди. - Мухаббатингга... Azob140\nMen bu dunyoda ortiq yashashni xohlamayman.Hozirgi ahvolimga hech kim bilan gaplashni,hech kimni kôrishni ham xohlamayapman.Hozir men bilan hech kimni ishi bôlm...


Баткеннинг прокурори ўлдирилди. Унинг ўлимида нуфузли эски амалдор гумонланмоқда | ҚИРҒИЗИСТОН ЯНГИЛИКЛАРИ\nБаткеннинг прокурори ўлдирилди. Унинг ўлимида нуфузли эски амалдор гумонланмоқда\nБаткен областининг прокурори Анарбай Мамжакиповнинг зўравонлик билан ўлдирилганини кўрсатувчи асоратлар билан жасади топилди. Бу сўнги ойда Баткен областида юз берган иккинчи шов-шувли қотиллик. Ноябрнинг бошида ўз уйининг ёнида областининг депутатини отиб кетишган.\nБаткен областининг прокурори Анарбай Мамажакиповнинг зўравонлик билан ўлдирилган танаси Торт-Кул сув омборининг ёнида топилган.\nМашинадаги қон ҳамда йўқолиб кетган прокурор\nАнарбай Мамажакипов. Сурат: Бош прокуратура\nИИМнинг матбуот хизматидан билдирилишича, собиқ нуфузли амалдорнинг машинасидан қон топилган. Бу охирги марта прокурор билан кўришгани аниқланган амалдор бўлган — Анарбай Мамажакиповни бу муддатгача яқинлари ҳамда ҳамкасблари қидира бошлашган.\nҲуқуқ тартибот органларинниг ходимлари Анарбай Мамажакипов қаерга йўқолиши мумкинлигини аниқлаш учун мазкур амалдорнинг юрган ерларини барини текшириб чиқишга мажбур бўлишган.\nБир кундан кейин Торт-Кул сув омборининг ҳудудида қон ва прокурорнинг буюмлари, у ердан 500метр оралиқда Мамажакиповнинг танаси турли жароҳатлар билан топилган.\n«Бу ўзгача оғир жиноят бўлиб ҳисобланади. Унинг танасида отилган ўқнинг, дастлабки маълумотлар бўйича, пичоқнинг изи ҳам топилган», — дейди ИИМнинг матбуот хизмати вакили Эрнис Осмонбаев.\nҲозирча ИИМ прокурор жанжал сабаб ўлдирилган, гумондор эса маст аҳволдабўлган деган версияни илгари сурмоқда.\nМаст аҳволда бўлиш — бу оғирлаштирувчи фактор, қийнаб ўлдирилган, бунинг устига ҳуқуқ тартибот органининг вакиши ўлдирилмоқда. Агарда прокурорни айни ўша гумондор ўлдиргани тасдиқланса, у ҳолда у жуда кўп муддатга кесилиши мумкин.\nГумондор қўлга олиниб, «Одам ўлдириш» моддаси бўйича жиноят иши қўзғалди.\nМамажакипов Баткен областининг прокурорлик хизматига яқиндагина, 2018 йили май ойида келган. Бунга қадар у Талас шаҳрининг прокурори бўлган.\nМамажакиповни ўлдириш — бу Баткен областида ноябрь ойи ичида юз берган иккинчи\nйирик қотиллик. Аввалроқ 6-ноябрь куни ўз уйининг ёнила Жани-Жер қишлоғининг депутати Кубаничбек Баяновни отиб кетишган.\n«Улар акамни дарвозани ёпаётган вақтда ортидан отиб кетишибди. Отканларни ёки\nоткан кишини кўрган бирорта ҳам гувоҳ бўлмаяпти», — деб билдирган депутатнинг укаси Гайратбек Баянов.\nБаяновни ўша куни яқин ердаги Тожикистоннинг Бобожангафур районининг касалхонасига ётқизишган. Тожикистон шифокорлари Қирғизистоннинг ҳудудий депутатининг ҳаётини сақлаб қолишга 11 кун харакат қилишганига қарамай 32 ёшдаги Баянов вафот этган.\nАввалги мақолаЖээнбековнинг сайлов штабидаги 24 млн долларлик «яширин харажат» бўйича маълумот тарқади. Унга ишонса бўладими?\nНавбатдаги мақолаДепутатлар Бишкекда уч мингдан ортиқ ноқонуний қурулишни қонунийлаштирмоқчи. Қандай қилиб ва нима учун эканлиги тушунтирамиз


КАРВОН ҲАМОН ЙЎЛДАДИР… — Джизакский новостной сайт\nЁхуд қадимий Жиззахнинг Буюк ипак йўлидаги аҳамияти\n…Қуруқшаган саҳролару яшил водийлар, кўркам воҳаларни босиб, қадим йўллардан узун—узун карвонлар келаётир… Неча тоғлар, чўққиларни ортда қолдириб, мушку анбар, гўзал бегойимлар эгнига зеб берувчи ипагу адрас ва атласларни, хонзодалар жамолини акс этгувчи хитойи кумуш кўзгулар, нодир ёдгорликлар, асарлар, бутун илму маърифатни ортиб, оғир-оғир карвонлар бормоқда…Улар келгусида мағриб билан машриқни туташтирувчи, турфа элату миллатлар маданиятини бирлаштирувчи, Буюк ипак йўли деб аталмиш улуғ йўлга асос солишларини хаёлларига ҳам келтирмаган…\nМанбаларда турли тарихий даврларда карвон йўллари турлича бўлгани битилади. XIV аср бошлари ва XV асрларда – Амир Темур даврида савдо йўлларига катта эътибор қаратилган. Уларни ривожлантириб ва қўриқлай туриб, у Ҳиндистон, Венеция, Франция, Испания ва Англия, Хитой, Мисрга элчилар жўнатади. “Салом ва тинчлик йўллайман” — Соҳибқирон Темурнинг 1402 йилда Франция қироли Карл VIга юборган мактуби шундай номланиб, унинг нусхаси орадан 600 йил ўтгандан сўнг, 1996 йилнинг майида Ўзбекистоннинг Биринчи Президенти Ислом Каримовга Франциядаги дўстона ташрифи чоғида топширилган.\n—Буюк ипак йўлининг Жиззах воҳаси учун ҳам аҳамияти катта бўлган. IX–XI асрларда Араб халифалиги пойтахти Бағдоддан бошланган карвон йўли бу даврда ниҳоятда серқатнов бўлиб, Эроннинг Басра, Кошон ва Рай шаҳарлари орқали Хуросоннинг пойтахти Марвга келган. У ердан Амударёнинг чап соҳилидаги Амул шаҳрига(Чоржўй) у ердаги кечув орқали ўтган. Бухоро воҳасидаги туркий савдогарлар шаҳри Пойкентга етган. Кейинги катта тўхташ жойи ҳунармандлар шаҳри, савдо сотиқ маркази бўлган Самарқанд, ундан кейин эса Жиззахга келган. Жиззахнинг Буюк ипак йўлидаги иқтисодий, ҳарбий стратегик аҳамияти шунда бўлганки, бу шаҳардан кейин карвонлар чўллар билан қопланган ҳудудга чиққан. Айнан Жиззахдан кейин карвон йўли учга ажралади. Биринчи йўл Жиззах-Равот-Зомин-Сабот-Шаҳристон(Ўратепа)-Ашт дашти орқали Фарғона водийсига, сўнг Ўш орқали Хитойга йўналган. Иккинчи йўл Жиззах-Қоратепа (Даштобод)-Ховос-Хўжанд-Фарғона водийси ва яна Ўш орқали туташиб Хитойга кетган. Учинчи йўл қисқа, яқинроғу лекин ичар суви камроқ бўлган Мирзачўлни кесиб ўтган, яъни Жиззах-Сардоба- Мирзаработ-Яккасардоба-Сирдарё кечуви, Тошкент воҳаси ва Еттисув-Турфон орқали Хитойга чиқилган.\nДастлаб VII — XII асрларда, сўнгра IX-XII асрларда Жиззах воҳасида иқтисодий кўтарилиш даври ҳукм сурган. Марсмандда, Жиззах яқинида ҳар ойнинг биринчи санасида халқаро савдо ярмаркаси ташкил этилган. Жун, мато ва кийимлар, ипак, заргарлик ва металл буюмлар савдоси бўлган. Тарихчи ибн Хавқал Уструшонанинг Минк ҳамда Марсмандда ҳатто руда қазиш ва уни қайта ишлаш ривожланганлигини ёзади.\n— Жиззах шаҳрининг шарқий қисмида Жиззах-Пахтакор автойўли ёқасида Жиззах шаҳрининг қадимий ўрни Дизак Қалиятепа сақланиб қолган, — маълум қилади Мухтор ПАРДАЕВ. — Ёзма манбаларда келтирилишича, Жиззахда ниҳоятда кўп карвонсаройлар, работлар фаолият кўрсатган. Таъкидланишича, улар жуда обод, ҳамма вақт савдогарлар учун эшиклари очиқ бўлган. Манбаларда Дизак шаҳрига яқин ерда Марсманд деган шаҳар бор, у ердан темир рудаси қазиб олиниб, темир ва пўлатдан ҳарбий қуроллар ишлаб чиқарилади, дейилади. Маворуннаҳр, Бағдод ва Хуросон амирлари ниҳоятда сифатли ана шу қуроллар билан ўз аскарларини қуроллантиришга ҳаракат қилганлар. Зомин туманидаги Миқтепа ёдгорлиги ва унинг атрофидан темирчилар ишлатадиган болға сандонлар, қадимги шахталар топилган. Олимлар ана шу ерни Марсманд дея тахмин қилганлар. Бироқ менинг назаримда, кўҳна шаҳар ўрни у ерда эмас. Сабаби, Ўзбекистон Америка қўшма экспедицияси томонидан Бахмал туманида майдони 7-8 гектарга тенг шаҳарча топилди. Тошбулоқтепа номи билан аталган ушбу қадимги иншоот Моргузарнинг тепасида кенг сайхонликда жойлашган. Бу ерда темир шлаклари жуда кўп, қазишмалар давомида темирчилик устахонлари ўрни аниқланмоқда, қазув ишлари давом этаяпти. Балки Марсманд шу ерда бўлгандир. Тарихий манбаларда:“Темирчилар шаҳарчасида ҳар ойда бир марта савдо ярмаркаси ташкил этилади. Унинг бир кунлик савдо айланмаси 100 минг динор олтинга тенг бўлиб, бу ўз даври учун бу жуда катта маблағ ҳисобланган. Ҳамкасбимиз Леонид Сверчков очган Мих қалъаси атрофида эса текислик жой йўқ. Мен фикр билдираётган жой, Бахмал туманидаги шаҳарда катта савдо ярмаркалари ташкил қилиш учун улкан текислик жой бор. Зоминдан чиққан карвон Супа орқали ҳозирги Бахмал қишлоғига, ундан Ўсмат шаҳарчаси орқали Самарқандга кетган. Бу воҳамизнинг энг қадимги йўлларидан биридир.\n-Қадим ва ўрта асрларда Уструшона пойтахти Бунжикатдан сўнг иқтисодий жиҳатдан Зомин иккинчи ўринда турган, — дейди МУХТОР ПАРДАЕВ. – Зоминда лалми ва сувли ерлар кўп,катта майдонлар токзор ва ғаллазорларга айлантирилган. Биздан қуруқ мевалар Хитою Европага кетган. Уструшонада, жумладан, Зоминда ва Жиззахда боғдорчилик шу даражада ривожланганки, баъзи серҳосил йилларда улар уй ҳайвонларини ана шу ширин шакар мевалари билан боқишади, дейилган. Жиззах халқи гилам тўқиш, кигиз босиш, жун ва мовутдан газламалар тайёрлаш бўйича омилкор бўлишган ва четга экспорт қилишган. Ўз ўрнида Самарқанд Сўғди, Бухоро, Фарғона ҳамда Тошкент ҳунармандлари ўз маҳсулотларини Жиззах бозорларига олиб келиб сотишган. Жиззах бой шаҳар бўлиб, бу ерларга ҳам ипак матоси олиб келиб сотилган. Қора рангли шиша идишлар Хитойдан олиб келинган. Қалиятепадан хитой тангаси, Ғаллаорол водийсидан Хитой кўзгулари топилган. Улар диск шаклида бўлиб, бир томонига кумуш қопланган, ушлаш учун нозик дастаси бўлган.\n—Кейинги даврларда ҳам Буюк ипак йўлининг фаолияти сусайгани билан савдо тўхтаб қолмаган, — дейди Мухтор ПАРДАЕВ. — Хонликлар даврида Жиззахдаги Тузкондан энг сифатли туз етиштирилган, темир ишлаб чиқарилган. Бу фаолият XIX асрнинг 60-70 йиллари, яъни Туркистонни Россия истилоси давригача давом этган. Истилодан сўнг Бухоро амирлиги, Хива, Қўқон хонлиги билан рус амалдорлари бошчилигида савдо ишлари олиб борилган.\nБугунги кунда кўплаб давлатлар Буюк ипак йўлини тиклашга уринмоқда, ўтмиш анъаналарини қўллашга интилмоқда. Бу борада ташаббусни ўз қўлига олаётган Ўзбекистон ўз археологик ва архитектура ёдгорликлари билан таништиришга, дунёга юз очишга киришди. ЮНЕСКОнинг “Буюк ипак йўли — мулоқот йўли” дастури асосида XX асрнинг 90-йилларида Буюк ипак йўли бўйлаб сайёҳлик йўналишлари, археологик ва архитектура ёдгорликлари бўйича улкан қайта тиклаш ишлари амалга оширилди. Республикамиз бўйлаб кўплаб илмий экспедициялар ташкил этилди. Ҳиндистон, Хитой, Ўзбекистон, Шри-Ланка, Японияда Буюк ипак йўлини ўрганиш бўйича махсус институтлар ташкил этилган.\n—Ўтган йилнинг 9 майида Буюк ипак йўлида жойлашган мамлакатлар ва шаҳарлари тўғрисида Япониянинг “NHK” кинокомпанияси Ўзбекистон, Қозоғистон, Қирғизистонда махсус ҳужжатли фильмни суратга олиш учун юртимизга ташриф буюрди, — дейди Туризмни ривожлантириш давлат қўмитасининг Жиззах вилоят ҳудудий бошқармаси мутахассиси Маҳмуда Исматуллаева: -“Поездда саёҳат” номли бу фильм Жиззах темирйўл вокзали, Зомин туячилик фермасида, Пишағор қишлоғида олинди. Уларда миллий урф-одатларимиз, халқимизнинг турмуш тарзи, маданий мероси ўрин олган.\n— Буюк ипак йўлидаги масканлар — Зомин, Янгиобод, Ғаллаорол Бахмал тумани сайёҳлик ҳудуди ривожланган ҳудудлар ҳисобланади, — дейди Маданий мерос бошқармаси бошлиғи Синдор Қорабоев. — Бу манзилларда тарихий объектларимиз жуда кўп. Вилоятда 372 та туристик мақсадида фойдаланса бўладиган объектлар мавжуд. Шулардан 42 таси зиёратгоҳлар, муқаддас қадамжолар ҳисобланса, 63 дан зиёди монументал ёдгорликлар, 267 таси археологик объектлардан иборат. Бу йил зиёратгоҳларимиз сони 49 тага етди, илмий таҳлилларга таяниб ўрганиш натижасида қатор янги археологик объектларимиз қўшилди.\n—1989 йилда Тўрткўлтепанинг илк очилиш жараёнида иштирок этганман, — суҳбатда давом этади Сундор Қорабоев. — Мазкур карвонсарой йўлнинг ёқасида, Жиззах ва Зомин ўртасидаги хушманзара ерда жойлашган. Бир неча зиёратгоҳларнинг кўплиги ҳам унинг қулайлигига мисол. Тарихий манзил бўлган Пишағор ғори, Дўланақудуқ булоқларига яқин. Бу объект очилса, унинг 70, 80 фоизи сақланиб турибди. Қўқонарава кирадиган даворзалари бутун. Охирги қорахонийлар вайрон қилган карвонсаройимиздаги бозор ҳудуди замонавий брусчаткага ўхшаш, тош плиталари ҳам омон қолган. Саройнинг ўзининг танга зарб қилиш, кулолчилик ва кандакорлик устахоналари, заргарлик, бозордаги ҳунармандлик расталари бўлган. Атрофи хандақлар билан ўралиб, сув юрган. Қадимда Тўрткўлтепани ҳимоя қилиш учун Бош Пишағор бошланишидаги катта тепаликдан туриб бошқаришган. Ниятимиз бир тадбиркор чиқсада, мана сарой очилишига, унинг тарихий ҳолатини дунёга кўрсатишда бош-қош бўлса, сайёҳлар учун энг гавжум йўналиш ясаган бўларди.\nҚадимда эллар аро маданият, ғоялар, янгиликларни ташиган бу улуғ йўл бугун том маънода қайтадан янгиланган ва ёшариб бормоқда.\nПредыдущая запись Знай свой край\nСледующая запись Проблемы решаются на месте


09:18 / 08.01.2017\nТуркия энергетика вазири Барат Албайрак электр энергия узатилишида узилишлар кузатилаётгани ортидан билдирилган танқидларга унинг вазирлиги АҚШ киберҳужумларига учраганини айтди. Бу ҳақда Turkish Minute портали хабар бермоқда.\nПорталнинг эслатишича, охирги вақтда Истанбул ва унинг атрофидаги жойлар аҳолиси электр энергия ўчирилиши ҳолатлари кўпайганидан шикоят қилишган. Ўтган ҳафтада Туркия президенти Ражаб Тоййиб Эрдўғаннинг куёви Албайрак "юзага келган вазият бўйича жиддий огоҳлантиришлар" қилган, бироқ унинг бу ҳақдаги твити ижтимоий тармоқлар фойдаланувчилари томонидан мазах қилинганди.\n"Биз кеча АҚШдан катта киберҳужумнинг гувоҳи бўлдик. Бундай ҳужумлар энергетика вазирлигининг турли департаментларига мунтазам равишда содир этилган, бироқ биз уларнинг барчасини қайтарганмиз", деб айтди Албайрак маҳаллий телевидение эфирида.\nАҚШ Туркия Истанбул электр энергия